title: Koston kruunajaiset

text: Pieni lapsijoukko leikkii hylätyssä tehdasrakennuksessa, mutta leikki päättyy surullisesti, kun pikkutyttö menettää henkensä. Koska tapaturmassa ei ollut muita silminnäkijöitä, he päättävät olla kertomatta koko asiasta mitään ja antaa asian painua unholaan.


title: Koston kruunajaiset

text: Kuusi vuotta myöhemmin lapsista on kasvanut jo nuoria, jotka ovat valmistautumassa koulunsa päättäjäistansseihin. Pian nuoret saavat tietää, että vuosia vanhasta tapaturmasta tiesi heidän lisäkseen joku muukin, joka on valmis kostamaan.


title: Koston kruunajaiset

text: Valtion elokuvatarkastamo langetti elokuvalle ennakkotarkastuksessa 18.9.1981 ikärajan KK (Kokonaan kielletty), joten elokuvaa ei saanut Suomessa levittää eikä esittää. Perusteena täyskiellolle oli elokuvan raaistavuus. Myöhemmin elokuvan leikattu versio sallittiin ikärajalla K18. "Video-oppaassa" vuodelta 1995 Sam Inkinen antoi elokuvan Suomessa julkaistulle, 11 minuuttia lyhyemmäksi leikatulle VHS-kasettiversiolle yhden tähden viidestä, mikä teoksen mukaan vastaa sanallista arviota ”huono”.


title: Koston kruunajaiset

text: Elokuvan pääosaa näytellyt Jamie Lee Curtis kisasi vuonna 1981 Kanadan elokuva-alan palkintoja jakavassa Genie-palkintogaalassa parhaan ulkomaisen näyttelijättären palkinnosta ("Best Performance by a Foreign Actress: Jamie Lee Curtis"), mutta palkinnon voitti kuitenkin Suran Sarandon. Itse elokuva oli ehdolla myös parhaasta leikkauksesta, mutta siitäkään ei voittoa tullut.


title: Yūji Nomi

text: Yūji Nomi (, 19. heinäkuuta 1958, Tokio, Japani) on japanilainen säveltäjä. Hän on muun muassa säveltänyt musiikin Studio Ghiblin animaatioelokuviin Sydämen kuiskaus ja Kissojen valtakunta.


title: Jan-Olav Sjåvik

text: Jan-Olav Sjåvik on norjalainen pokeriammattilainen. Hän on Thor Hansenin ja Annette Obrestadin ohella menestyneimpiä norjalaisia turnauspelaajia.


title: Jan-Olav Sjåvik

text: Sjävik aloitti pokeriuransa laittomissa oslolaisissa pokerihuoneissa. Vuonna 2001 hän voitti Euroopan pokerimestaruuskilpailuissa Lontoossa no limit hold'em -pääturnauksen ja ansaitsi 95625 puntaa. Seuraavana vuonna hän oli ykkönen L.A. Poker Classic -tapahtuman 300 dollarin limiitti hold'em -turnauksessa kukistaen lopun kaksinpelissä Daniel Negreanun. Uran toistaiseksi rahakkain voitto tuli joulukuussa 2005, jolloin Sjåvik ansaitsi 194 635 dollaria Five Diamond World Poker Classicin 1 500 dollarin no limit hold'em -turnauksen voitosta.


title: Jan-Olav Sjåvik

text: European Poker Tourilla Sjåvik oli syyskuussa 2006 Lontoon osakilpailussa kolmas (palkkiosumma 168 600 puntaa) ja tammikuussa 2007 Kööpenhaminassa kymmenes (228 096 Tanskan kruunua). Näiden turnausten välissä marraskuussa 2006 Sjåvik otti 182 500 euron arvoisen kolmostilan Amsterdamin € 5,000 LIDO Dutch Open - No Limit Hold'em -turnauksessa.


title: Jan-Olav Sjåvik

text: World Series of Pokerissa Sjåvik on parhaimmillaan ollut toinen: vuonna 2003 3 000 dollarin limiittiturnauksessa hän hävisi lopun kaksinpelissä Tom Jacobsille. Tämän lisäksi hänellä on kolme muuta finaalipöytäsijaa.


title: Jan-Olav Sjåvik

text: Lokakuussa 2007 Sjåvikin pokeriuran turnausansiot ylittivät 1,7 miljoonaa dollaria.


title: Wikipedia

text: Wikipedia on Internetissä julkaistava ilmainen vapaan sisällön tietosanakirja, joka perustuu MediaWiki-tekniikkaan. Tietosanakirja on virtuaalinen, eikä sitä julkaista painettuna versiona. Wikipediaa kirjoitetaan 291 kielellä. Wikipedian sisältö on vapaaehtoisten kirjoittama, ja se on vapaa GNU Free Documentation -lisenssin mukaisesti. Wikipediaa ylläpitää Wikimedia Foundation, joka ei kuitenkaan omista Wikipedian sisältöä. Wikipedian palvelimet sijaitsevat Virginiassa, Floridassa ja Amsterdamissa.


title: Wikipedia

text: Wikipedian perustajan Jimmy Walesin mukaan Wikipedia on ”pyrkimys luoda ja levittää jokaiselle planeetan asukkaalle heidän omalla kielellään mahdollisimman laadukas vapaa tietosanakirja”. Wikipedia tarjoaa laajat siteerausoikeudet: kuka tahansa voi käyttää sen sisältöä ilmaiseksi ja joitakin kuvia lukuun ottamatta myös kaupallisesti, kunhan samat oikeudet tarjotaan edelleen ja alkuperäinen lähde mainitaan. Wikipedian kuvituksen tärkeimpänä lähteenä toimii media-arkisto Wikimedia Commons, joka sisältää yli 30 miljoonaa tekijänoikeuksista vapaata tai vapaasti levitettävää kuvaa ja muuta mediatiedostoa.


title: Wikipedia

text: Kaikki kieliversiot yhteenlaskettuna Wikipediassa on noin artikkelia. Suomenkielisessä Wikipediassa on yli 400 000 artikkelia. Sivuston suosio on kasvanut tasaisesti. Projektin ympärille on myös syntynyt useita sisarhankkeita. Lisäksi Wikipedian sisältöä kopioidaan monille muille sivustoille.


title: Wikipedia

text: Alexa Internetin mukaan Wikipedia on internetin kuudenneksi suosituin verkkosivusto maailmalla. Lukuisat tiedotusvälineet, monet tieteelliset artikkelit ja jopa tuomioistuimet ovat viitanneet Wikipediaan lähteenään. Wikipedia on suurin wiki-pohjainen sivusto. Artikkelimäärällä laskettuna englanninkielinen Wikipedia on suurin englanninkielinen tietosanakirja.


title: Wikipedia

text: Wikipedian kieliversiot toimivat hyvin itsenäisesti. Niillä on omat käytännöt, ja artikkelien sisällön annetaan kehittyä riippumattomasti. Artikkelien ei tarvitse olla käännöksiä toisistaan, ja eri kieliversioihin kirjoitetaankin runsaasti etenkin paikallisluonteista materiaalia, jota ei muunkielisissä Wikipedioissa vielä ole. Muutamat perusperiaatteet, kuten , sitovat kuitenkin kaikkia versioita.


title: Wikipedia

text: Eri kieliversiot linkittävät toisiinsa sivun vasemmassa reunassa sijaitsevien Wikidataan keskitettyjen interwiki-linkkien avulla. Lisäksi eri kieliversioilla on runsaasti kuva- ja muuta mediamateriaalia omilla sivustoillaan, tai yhteisesti Wikimedia Commonsin alaisuudessa.


title: Wikipedia

text: Alexan mukaan arviolta 60 prosenttia kaikista Wikipedian käynneistä kohdistuu englanninkieliseen versioon. Loput jakaantuvat muiden kieliversioiden kesken.


title: Wikipedia

text: Tammikuussa 2016 Wikipediaa julkaistiin 280 eri kielellä. Niistä kahdessatoista on yli miljoona artikkelia, 57:ssä yli 100 000 artikkelia ja 133:ssa yli 10 000 artikkelia. Suurin on englanninkielinen Wikipedia, jossa on yli viisi miljoonaa artikkelia. Ruotsinkielisessä on noin 2,5 miljoonaa, saksankielisessä noin 1,9 miljoonaa, hollanninkielisessä ja cebuanonkielisessä 1,8 miljoonaa ja ranskankielisessä 1,7 miljoonaa artikkelia. Muut yli miljoonan artikkelin kieliversiot ovat venäjän-, waray-warayn-, italian-, espanjan-, puolan- ja vietnaminkielinen Wikipedia.


title: Wikipedia

text: "Pääartikkeli: "


title: Wikipedia

text: Wikipedia on sukua vuonna 2000 perustetulle Nupedialle. Sen tavoitteena oli avoin tietosanakirja, joka tuotettaisiin vertaisarvioinnin kautta. Nupedia epäonnistui, sillä siihen syntyi kahdessa vuodessa vain parikymmentä artikkelia.


title: Wikipedia

text: Wikipedia lähti liikkeelle englanninkielisenä hankkeena 15. tammikuuta 2001. Sen perustivat internet-yrittäjä ja Nupedian perustaja Jimmy Wales ja Wikipediaan toimittajaksi palkattu Larry Sanger. Wikipedian merkittävin ero Nupediaan oli wiki-periaate, jonka mukaan artikkeleita voi toimittaa kuka tahansa. Alun perin Wikipedian ylläpidosta vastasi Walesin Bomis-yritys, mutta vastuu on sittemmin siirretty Wikimedia Foundationille. Sanger on sittemmin vetäytynyt projektista ja perustanut oman Citizendium-hankkeen, tietosanakirjan ilman Wikipedian väitettyjä avoimuudesta johtuvia ongelmia.


title: Wikipedia

text: Suomenkielinen Wikipedia perustettiin virallisesti 21. helmikuuta 2002. Ensimmäinen artikkeli ”Kaskinen” luotiin toukokuussa. Artikkelimäärä alkoi kasvaa vasta vuonna 2003, jolloin sadas artikkeli kirjoitettiin alkuvuodesta ja tuhannes artikkeli heinäkuussa. Joulukuussa valittiin ensimmäiset ylläpitäjät.Wikipedia käyttää wikiksi kutsuttua tekniikkaa, jonka avulla jokainen sivustolla vieraileva voi muokata sivustoa. Sen ansiosta samanaikaisesti voi työskennellä suurikin käyttäjämäärä, ja myös sivuja voi päivittää helpommin kuin tavallisia verkkosivuja. Toisaalta ja muokkaajien väliset erimielisyydet ovat osa wikien arkipäivää.


title: Wikipedia

text: Internetissä on julkaistu muitakin tietosanakirjoja, jotka ovat yleensä pohjautuneet perinteisempään toimituspolitiikkaan. Esimerkkejä niistä ovat olleet "Stanford Encyclopedia of Philosophy" ja "h2g2". Wikipedia eroaa niistä paitsi tekniikkansa puolesta, myös lisenssiehdoiltaan.


title: Wikipedia

text: Wikipedian toimitustyö perustuu käytännöille, joiden avulla muokkaajat määrittelevät, mikä aineisto soveltuu tietosanakirjaan. Näiden käytäntöjen pohjalta myös pyritään ratkaisemaan käyttäjien välisiä erimielisyyksiä. Tärkeitä käytäntöjä ovat esimerkiksi ”neutraali näkökulma”, joka tarkoittaa, että artikkelit eivät saa ottaa kantaa minkään näkemyksen puolesta. Toinen käytäntö kieltää ”uuden tutkimuksen”, jolla tarkoitetaan tietoja, joita ei voida tarkistaa mistään lähteistä. Tämä perustuu sille ajatukselle, että hakuteoksena Wikipedia ei ole ensisijainen tietolähde vaan siihen vain kootaan tietoa muista lähteistä.


title: Wikipedia

text: Lähes kaikki Wikipedian käyttäjät voivat muokata sen sisältöä ja luoda siihen uusia artikkeleita. Wikipedia perustuu ajatukselle, että yhteistyön tuloksena syntyy vähitellen laadukkaampia artikkeleita. Tämä ajatus on peräisin avoimen lähdekoodin ohjelmistohankkeista. Avoimuus ja oletus, että ihmiset yleensä tarkoittavat hyvää, aiheuttaa sen, että artikkelit joutuvat helposti ilkivallan kohteiksi ja niihin lisätään virheellisiä tietoja. Toisaalta seurauksena voi olla "muokkaussota", joka tarkoittaa Wikipedian käyttäjien välistä selkkausta, jossa käyttäjät yhä uudestaan kumoavat toistensa muokkauksia. Ongelmiin pyritään vastaamaan asianmukaisilla käytännöillä, ohjelmallisilla työkaluilla ja vapaaehtoistyönä toimivalla valvonnalla.


title: Wikipedia

text: Wikipedian filosofian mukaan artikkelit eivät ole koskaan valmiita, vaan niihin voidaan aina tehdä parannuksia. Muokkaajilla säilyy tekijänoikeus omiin muokkauksiinsa, mutta GFD-lisenssi takaa niiden vapaan käytön Wikipedian sisällä. Siksi artikkeleita ei omista kukaan, vaan päätökset niiden suhteen tehdään yhdessä. Wikipediassa pyritään konsensukseen päätöksenteossa, mikä tarkoittaa, että pyrkimyksenä on aina saavuttaa käyttäjien mahdollisimman laaja tuki käytännöille. Yksinkertaiseen enemmistöön perustuvaa äänestystä ei juuri koskaan käytetä. Jimmy Wales on kuitenkin säilyttänyt oikeuden puuttua toimintaan, ja tärkeissä asioissa hän saattaa puuttua päätöksentekoon.


title: Wikipedia

text: Jos artikkeli joutuu kiivaan ilkivallan kohteeksi, se voidaan suojata ja sen muokkaaminen estää. Muokkaukset voidaan estää joko kaikilta tai vain rekisteröitymättömiltä ja uusilta käyttäjiltä. Artikkelien suojaaminen pyritään pitämään mahdollisimman lyhytaikaisena. Suojaamisesta päättävät ylläpitäjät, jotka ovat Wikipedian käyttäjien keskuudestaan valitsemia aktiivisia ja luotettaviksi koettuja käyttäjiä. Suojaamispäätösten tulee perustua aina käyttäjien sopimiin käytäntöihin.


title: Wikipedia

text: Ylläpitäjät tekevät myös muita siivoustoimia, kuten poistavat roska-artikkeleita. Lisäksi he voivat väliaikaisesti tai pysyvästi poistaa muokkausoikeuden tunnuksilta tai IP-osoitteilta, joilta tärvellään Wikipediaa. Ylläpitäjien lisäksi on useita muita käyttäjiä, joilla on tavallisista käyttäjistä poikkeavat oikeudet ja velvollisuudet organisaatiossa. "Byrokraatit" ovat käyttäjiä, joilla on oikeus teknisesti tehdä uusia ylläpitäjiä yhteisön valitsemista käyttäjistä. "Kehittäjät" ovat erityisen luotettavia henkilöitä, joilla on pääsy varsinaiseen tietokantaan. Lisäksi on "ylivalvojia", jotka voivat muun muassa myöntää ja poistaa kaikkia käyttäjäoikeuksia, kuten ylläpito-oikeuksia, kaikissa Wikimedian wikeissä.


title: Wikipedia

text: Vakituiset käyttäjät seuraavat muutoksia itselleen tärkeisiin artikkeleihin niin sanottujen tarkkailulistojen avulla. Kaikilla sivuilla on myös sivuhistoria, josta voi seurata niiden kehitystä.


title: Wikipedia

text: Tunnetuimmassa tutkimuksessa 15. joulukuuta 2005 tiedelehti Nature vertasi englanninkielistä Wikipediaa ja Encyclopaedia Britannicaa ja totesi niiden luonnontieteellisen sisällön lähes yhtä tarkaksi. Vertailu sai tosin osakseen ankaraa kritiikkiä Britannican tekijöiltä.


title: Wikipedia

text: Professori Andrea Ciffolilli toteaa, että Wikipedian yhteisöä tutkittaessa on ilmennyt, että helppo osallistuminen edistää yhteistyönä tehtävää kehitystä.


title: Wikipedia

text: Tiettävästi ainoa suomenkielisestä Wikipediasta tehty tutkimus on diplomi-insinööri Ahti Karen Helsingin yliopiston Tietojenkäsittelytieteen laitokselle tekemä sivulaudatur-tutkielma. Kyseessä oli Jyväskylän yliopiston tohtorikoulutuksessa mukana olevan jatko-opiskelijan tekemä sivulaudatur-tutkielma, joka täydentää ulkomaisten Wikipediasta tehtyjen tieteellisten tutkimusten, itse asiassa varsin suppeaa kirjoa. Tutkielmassa käytiin läpi aiempaa Wikipedia-tutkimusta maailmalla ja tehtiin haastattelututkimus suomenkielisen Wikipedian aktiivisimpien muokkaajien keskuudessa, jotka vastasivat kyselyyn. Tekijän mukaan saadut tulokset olivat monilta osin yhteneviä ulkomaisten kyselyiden kanssa. Hän kiinnitti huomiota Wikipedian matalan aloituskynnyksen merkitykseen sekä kokeneempien käyttäjien tapauksessa yhteisöllisyyteen.


title: Wikipedia

text: Wikipedian käyttäjien aktiivisuuden tutkimuksessa on tullut esille, että pitkään mukana olleet käyttäjät tekevät yhä suuremman osan muutoksista. Lisäksi yhä suurempi osa varsinkin aloittelevien käyttäjien tekemistä muutoksista kumotaan. Vuonna 2009 kokeneemmat käyttäjät peruivat jo 25 % käyttäjien tekemistä ensimmäisistä muutoksista.


title: Wikipedia

text: Wikipediaa on arvosteltu luotettavuuden puutteesta, ja sen asemasta lähdeteoksena on kiistelty. Arvostelijoiden mukaan Wikipedian luonne tekee siitä haavoittuvan. Wikipediassa käytettyjä lähteitä on arvosteltu epäilyttäviksi. On myös todettu, että neutraalin näkökannan käytännöstä huolimatta tietosanakirjan suhtautuminen tiettyihin asioihin on vääristynyt.


title: Wikipedia

text: Tunnetuimmassa tapauksessa yhdysvaltalainen John Seigenthaler, Sr. löysi Wikipediasta itsestään artikkelin, jossa väitettiin perättömästi hänen osallistuneen John ja Robert Kennedyn salamurhiin. Tätä virhettä ei ollut huomattu artikkelissa neljään kuukauteen. Artikkelien tarkkailu on kuitenkin parantanut huomattavasti Wikipedian luotettavuutta sen alkuajoista,ja väärä tieto poistetaan yleensä nopeasti. Joskus tätäkin voidaan kiertää, kuten teki opiskelija Shane Fitzgerald, joka kirjoitti maaliskuussa 2009 kuolleen Maurice Jarren sanoneen, että hänen koko elämänsä on ollut yksi pitkä soundtrack. Lausuma poistettiin, mutta se ehti olla Wikipediassa vuorokauden, jona aikana lukuisat lehdet, jotka hakivat uutisointiinsa Jarresta tietoja, ehtivät lainata sitä. Fitzgerald kertoi halunneensa osoittaa, miten paljon toimittajat luottavat nykyään internetiin tietolähteenä.


title: Wikipedia

text: Wikipedian toinen perustaja Larry Sanger on perustanut palvelun nimeltä "Citizendium", jonka tasalaatuisuudesta pyritään varmistumaan sillä, että valtuutetuiksi asiantuntijoiksi nimetyt henkilöt tarkistavat palvelun tiedot. Sanger itse on arvostellut Wikipediaa antielitistisyydestä ja asiantuntijuuden halveksinnasta.


title: Wikipedia

text: Wikipedia Watch -niminen kriittinen sivusto syyttää Wikipediaa siitä, että sillä on merkittävä, ansaitsematon vaikutus siihen, mikä käy tiedosta. Encyclopaedia Britannican päätoimittaja Dale Hoiberg on arvostellut Wikipedian tiedon laikuttaisuutta, mikä johtuu kirjoittajien vapaudesta kirjoittaa haluamistaan aiheista. Myös Wikipedian teknistä luotettavuutta on pidetty huonona.


title: Wikipedia

text: Yliopistomaailman suhtautuminen Wikipediaan on pysynyt monilta osin ristiriitaisena. Monissa yliopistoissa kehotetaan opiskelijoita pidättäytymään Wikipedian käytöstä. Joidenkin asiantuntijoiden mukaan oikea vastaus on pidättäytyä Wikipedian muokkaamisesta, kun taas toisten mukaan paras tapa on liittyä mukaan ja pyrkiä puuttumaan mahdollisiin ongelmiin sisältä käsin.


title: Wikipedia

text: 2015 julkaistussa tietokonelingvistiikan tutkimuksessa havaittiin, että sisällössä usein mies on sukupuolen neutraali ja ainoastaan poikkeama tästä ilmaistaan eksplisiittisesti.


title: Wikipedia

text: Joulukuussa 2005 "ITviikko" julkaisi asiantuntija-arvioita Wikipedia-artikkeleista otsikolla ”Älä luota Wikipediaan”. Arvioijista esimerkiksi professori Jaakko Hämeen-Anttila totesi silloisen artikkelin islamista olleen ”aika hirveä aivan yksinkertaisiinkin tietosanakirjoihin verrattuna” ja ”täysin käyttökelvoton”. Hänen mukaansa artikkeli oli hajanainen ja sen tyyli ala-arvoinen. Englanninkielistä artikkelia Hämeen-Anttila piti hieman parempana.


title: Wikipedia

text: "Helsingin Sanomain" kuukausiliitteessä 6/2006 toimittaja Unto Hämäläinen suhtautui Wikipediaan myönteisesti, mutta totesi myös, että ”monet asiat on selitetty pieleen ja hutaisten”. Hämäläinen kuitenkin arvosti keskeneräisyyden tunnustamista.


title: Wikipedia

text:
Elokuussa 2006 professori Esko Valtaoja totesi "Tähdet ja Avaruus" -lehdessä, että hänen arvionsa mukaan Wikipediaa ”voi käyttää ihan yhtä huoletta kuin mitä muuta tahansa tietosanakirjaa. Mikä siis tarkoittaa sitä, että aina kannattaa tarkistaa jostain toisesta, riippumattomasta lähteestä...”
Ylen Prisma Studio -ohjelmassa 8. marraskuuta 2006 esiintynyt "Factum Uusi tietosanakirja" -kirjasarjan päätoimittaja Juha Honkala WSOY:sta puuttui suomenkielisen Wikipedian kattavuuteen. Hänen mukaansa ”tietosanakirjassa on pyritty juuri siihen, että kaikki tiedonalat esitellään kattavasti ja hyvin tiiviissä muodossa”. Honkalan mukaan ”Wikipediassa tällaista tasapainoa ei vielä ainakaan ole löydettävissä”. Honkala myös totesi, ettei hän koe ”Wikipediaa ja tietosanakirjaa” kilpailijoina, vaan toisiaan täydentävinä.


title: Wikipedia

text: Tietokirjailija Petteri Järvinen kritisoi Tietokone-lehden numeron 9/2007 kolumnissa Wikipediaa. Hänen mukaansa Wikipediaa tehdään kirjoittajien ehdoilla ja vastaavasti perinteiset tietosanakirjat tehdään lukijoiden ehdoilla. Järvinen epäilee myös, että Wikipedian nopeus ei ole niin tärkeää kuin tiedon oikeellisuus. Hän vertaa tilannetta avoimen lähdekoodiin parissa työskenteleviin yhteisöihin, joissa isojenkin aukkojen havaitseminen voi kestää pitkän aikaa.


title: Wikipedia

text: Helsingin Sanomat arvioitutti syksyllä 2013 yhteensä 134 suomenkielisen Wikipedian artikkelia (22. lokakuuta tallenteet) 96:lla kahdeksassa eri suomalaisessa yliopistossa työskentelevällä asiantuntijalla. He arvioivat asteikolla yhdestä (heikko) viiteen (erinomainen) artikkeleiden virheettömyyttä (keskiarvo 3,8), neutraaliutta (keskiarvo 3,5), selkeyttä (keskiarvo 3,5), tuoreutta (keskiarvo 3,1), kattavuutta ja painotuksia (keskiarvo 3,0) sekä lähteytystä (keskiarvo 2,8). Asiantuntijoiden mielestä 70 % arvioiduista artikkeleista oli virheettömiä tai lähes virheettömiä, mutta 10 % sisälsi paljon tai vakavia virheitä. Sen sijaan vain 28 % oli hyvin lähteytettyjä ja 38 % oli huonosti lähteytettyjä.


title: Wikipedia

text: Helsingin Sanomien Kuukausiliitteen haastattelemat suomenkielisen Wikipedian käyttäjät nostivat ongelmista esille artikkeleihin kohdistuvan ilkivallan, juorujen ja väärän tiedon ujuttamisen artikkeleihin sekä ajoittain turhan kiivaiksi äityvät keskustelut.


title: Wikipedia

text: Helmikuussa 2014 The New York Times raportoi Wikipedian olevan maailman viidenneksi suurin internetsivusto 18 miljardin ja 500 miljoonan yksilöllisen vierailijan voimalla. Edellä olivat ainoastaan Yahoo, Facebook, Microsoft ja Google. Vuonna 2015 Wikipedia sijoittui Alexa.com-sivuston seurantatilastoissa päivämäärästä riippuen 6.–7. sijalle. Wikipediaa useammin käytettyjä sivustoja olivat maailmanlaajuisesti Google, YouTube, Facebook, Baidu, Yahoo ja Amazon.com.


title: Wikipedia

text: Noin puolet Wikipediaan tulevista vierailijoista ohjataan sivuille Googlen hakukoneen kautta. Pew Research Centerin "Internet and American Life" -projekti totesi kolmanneksen amerikkalaisista käyttävän Wikipediaa asioiden varmistamiseksi.


title: Wikipedia

text: Wikipedian vuonna 2011 kävijöilleen teettämän tutkimuksen mukaan sivuston käyttäjien keski-ikä on 36. Noin puolet käyttäjistä vierailee Wikipedian sivustoilla enemmän kuin viidesti kuukaudessa. Vajaa puolet kyselyyn osallistuneista ei tiennyt Wikipedian olevan tuottoa tavoittelematon organisaatio.


title: Wikipedia

text: Wikipedian käyttämä wikiohjelmisto on sitä varten kehitetty MediaWiki. Se on avoimen lähdekoodin hanke, joka on kirjoitettu PHP-ohjelmointikielellä MySQL-tietokantasovelluksen päälle. MediaWiki on lisensoitu GNU General Public -lisenssillä.


title: Wikipedia

text: Vuonna 2014 Wikipedia siirtyi käyttämään Facebookin kehittämää avoimen lähdekoodin HipHop Virtual Machineä (HHVM) aikaisemman PHP-kielen sijaan. HHVM kääntää PHP- sekä Hack-kielistä koodia omaksi HipHop Bytecodekseen ja tämän jälkeen x86-konekieleksi johtaen nopeampaan sivuston vasteaikaan käyttäjille.


title: Wikipedia

text: Wikipediaa ajetaan Linux-pohjaisilla palvelimilla, joita on Floridassa 300 ja Amsterdamissa 44. Tammikuussa 2013 pääosa Wikipedian palvelinarkkitehtuurista siirrettiin Equinixin tiloihin Virginiaan, ja Floridan yksikkö on toiminut siitä lähtien varapalvelimena.


title: Wikipedia

text: Wikipedian perustaja Jimmy Wales on todennut tammikuussa 2011, että sanakirjan editointi on liian vaikeaa monille ihmisille. Palvelusta yritetään tehdä helpommin muokattava, jotta se voisi levitä laajemmalle.


title: Wikipedia

text: Wikipedia saa rahoituksensa Wikimedia Foundationin kautta. Vuoden 2005 viimeisellä neljänneksellä kulut olivat noin 321 000 dollaria (n. 250 000 euroa), josta laitteistokulut muodostivat noin 60 %, kahden palkatun ja kahden osa-aikaisen työntekijän henkilöstökulut noin 10 %. Säätiö kerää varansa lahjoituksina.


title: Wikipedia

text: Vuonna 2010 Google lahjoitti Wikimedia-säätiölle kaksi miljoonaa Yhdysvaltain dollaria eli noin 1,5 miljoonaa euroa ilman erityisehtoja. Lahjoitus kattoi noin viidesosan vuoden 2010 budjetista. Sergey Brin, yksi Googlen perustajista, on kutsunut Wikipediaa yhdeksi Internetin suurimmista onnistumisista. Jay Walshin mukaan lahjoitus selventää positiivisella tavalla Wikipedian suhdetta Googleen.


title: Wikipedia

text: Helmikuussa 2014 Suomen poliisi ilmoitti pyytäneensä Wikipedialta selvitystä käyttäjilleen suuntaamasta rahalahjoitusten pyynnöistä, sillä tämän tulkittiin olevan suomalaisen rahankeräyslain vastaista. Wikimedia Suomi ry:n puheenjohtaja Tommi Kovalan mukaan lakien kiertämisestä ei kuitenkaan ole kyse, sillä varat eivät missään vaiheessa ole suomalaisten käsissä vaan toimintaa pyörittää kansainvälinen Wikimedia Foundation.


title: Wikipedia

text: Vuonna 2004 Wikipedia voitti "Golden Nica for Digital Communities" palkinnon vuosittaisessa Prix Ars Electronica tapahtumassa. Samana vuonna Wikipedia voitti myös Webby-palkinnon.


title: Wikipedia

text: Vuonna 2007 brandchannel.com:in lukijat äänestivät Wikipedian neljänneksi arvokkaimmaksi brändiksi. Syyskuussa 2008 Wikipedialle myönnettiin Quadriga-palkinto.


title: Wikipedia

text: Vuonna 2015 Wikipedialle myönnettiin arvostettu Erasmus-palkinto sekä Asturian ruhtinattaren palkinto kansainvälisestä yhteistyöstä.


title: Wikipedia

text: Asteroidi 274301 Wikipedia on nimetty Wikipedian mukaan.


title: Wikipedia

text: Wikipedia on vastustanut näkyvästi Europarlamentin käsittelyssä olevaa Internettiin liittyvää tekijänoikeuslainsäädännön muutosta.


title: Wikipedia

text: Wikipedia on laajentunut erilaisiin sisarhankkeisiin, joita myös ylläpitää Wikimedia Foundation:


title: Dragon Ball Z: Suuri taistelu

text: Dragon Ball Z: Suuri taistelu ("Dragon Ball Z: Tree of Might") Alkuperäinen nimi jap: (Dragon Ball Z: The Ultimate Battle for the Entire Earth (ドラゴンボールZ 地球まるごと超決戦 Doragon Bōru Zetto: Chikyū Marugoto Chōkessen) on Dragonball-elokuva, joka julkaistiin 7. heinäkuuta 1990.


title: Dragon Ball Z: Suuri taistelu

text: Elokuvassa Z-ryhmä on retkeilemässä metsässä. He huomaavat avaruusaluksen, joka laskeutuu metsään ja aiheuttaa metsäpalon. Avaruusaluksen miehistön johtajan Turlesin aikomuksena on istuttaa maapallolle pyhäpuu, joka imee siitä kaikki mineraalit. Näin ollen maapallo muuttuisi aavikoksi.


title: Dragon Ball Z: Suuri taistelu

text: Goku saa selville Turlesin suunnitelman. Z-ryhmäläiset ovat valmiina tuhoamaan pyhänpuun. Gokun poika Gohan sattuu törmäämään Turlesiin, joka pakottaa hänet muuttumaan jättiapina oozaruksi. Goku lähtee pelastamaan Gohania. Hetken kuluttua Goku ja Turles aloittavat taistelun. Alussa taistelu on tasaväkinen, mutta kun Turles syö pyhänpuun hedelmän, asetelmat muuttuvat. Turles hakkaa Gokun henkihieveriin. Goku saa kuitenkin kerättyä tarvittavat energiat Genkikuulaan joka tuhoaa Turlesin. Rauha on laskeutunut maapallolle ja ihmiset voivat jatkaa elämäänsä.


title: Pitkälahti

text: Pitkälahti on kaupunginosa Kuopion kaupungissa, noin 10 kilometriä kaupungin keskustasta etelään. Se kuuluu Petosen suuralueeseen. Vuonna 2015 kaupunginosaan kirjattiin 602 asukasta. Valtatie 5 ja sen länsipuolella kulkeva Savon rata jakavat kaupunginosaa läntiseen ja itäiseen osaan. Kaupunginosaan ulottuu etelästä Kallaveteen kapealla salmella liittyvän Koiraveden Pitkälahti, jonka perukalla seisoo aiempi saha valtatielle näkyvine savupiippuineen. Lännessä kaupunginosan rajana on Matkus (järvi) ja pohjoisessa suurimmalta osaltaan Karttulantie. Naapurikaupunginosia ovat pohjoisessa Neulalampi (kaupunginosa 31), idässä Litmanen (32), etelässä Hiltulanlahti (36) ja lännessä Kiviharju (38).


title: Pitkälahti

text: Kauppapaikoista merkittävin on ABC-liikennemyymälä, siihen liittyvä S-Market ja Kodin Terra -sisustus- ja rakentamistavaratalo.


title: Pitkälahti

text: Pitkälahdessa toimii myös esimerkiksi liha- ja kalajalostusyritys Lihaniekka.


title: Pitkälahti

text: Pitkälähdessa sijaitsee myös vanha saha, joka oli toiminnassa 1911–1971. Sahan perusti liikemies Heikki Peura. Alueella oli 50-luvulla paljon asutusta. Myös Pitkälahden koulu (nykyään alakoulu ja neuvola) on perustettu 1933 sahan työntekijöiden lapsien vuoksi.


title: Pitkälahti

text: Pitkälahteen oli sijoittunut hieman alle 200 työpaikkaa (1.1.2008).


title: Williams FW29

text: Williams FW29 oli Formula 1 -talli Williamsin käyttämä auto kaudella 2007. Kilpailuissa autoa ajoivat itävaltalainen Alexander Wurz ja saksalainen Nico Rosberg. Testikuljettajana toimi Kazuki Nakajima. Voimanlähteenä autossa oli Toyotan valmistama moottori.


title: Williams FW29

text: Williams julkaisi uuden FW29 autonsa Oxfordshiren tehtaalla 2. helmikuuta. Edeltäjäänsä FW28:n verrattuna auton aerodynamiikkaa oli uusittu kovalla kädellä ja siihen on tehty myös lukuisia mekaanisia muutoksia.


title: Williams FW29

text: Ulkoisesti auto näytti samalta kuin FW28, mutta siinä oli hieman lyhyempi vaihdelaatikko, joka teki lisätilaa bensatankille. Myös vanhan auton monimutkaisista siivekkeistä auton levennysten takaosassa oli luovuttu. Takasiiven uudella suunnittelulla oli haettu lisää pitoa. Selvimmin muutokset oli nähtävissä uudessa kiinnitystavassa. Etusiivet sen sijaan olivat peräisin vanhasta autosta.


title: Williams FW29

text: Mekaanisesti peräosaa jouduttiin muuttamaan, jotta Toyota moottori saatiin sovitettua autoon. Lisäksi vaihdelaatikko suunniteltiin täysin uudelleen saumattomaan vaihteiden vaihtoon.


title: Waldemar Churberg

text: Karl Waldemar (Kaarlo Waldemar) Churberg (21. helmikuuta 1848 Vaasa – 8. tammikuuta 1924, Helsinki) oli suomalainen kirjailija ja kääntäjä. Hänen vanhempi sisarensa oli taidemaalari Fanny Churberg.


title: Waldemar Churberg

text: Churbergin vanhemmat olivat sairaalalääkäri Mathias Christian Churberg ja Maria Ulrika Perander. Hän pääsi ylioppilaaksi 1864 Vaasan yläalkeiskoulusta ja valmistui filosofian kandidaatiksi 1869 sekä maisteriksi 1873. Churberg liittyi suomalaisuusliikkeeseen jo opiskeluaikanaan. Valmistuttuaan hän hankki elantonsa kustantajana ja suomentamalla englanninkielistä kirjallisuutta. Churbergin äidinkieleli oli ruotsi, ja hän hankki suomen taidon työskentelemällä kotiopettajan Suomussalmella ja Liperissä. Hän kustansi vuosina 1875–1883 yhteensä 17 kirjaa, joista seitsemän hän käänsi itse englannin kielestä. Käännökset ilmestyivät muun muassa "W. Churberg'in Romani-kirjastossa". Yhtenä tavoitteena Churbergillä oli todistaa, että suomen kieli soveltuu sivistyskieleksi.


title: Waldemar Churberg

text: Churberg erosi suomalaisesta puolueesta, kun hänen pyrkimyksensä puoluetta johtaneen Yrjö Sakari Yrjö-Koskisen syrjäyttämiseksi ei onnistunut. Churberg ei hyväksynyt Samoihin aikoihin myös Churbergin 1877 alkanut ja 13 vuotta kestänyt avioliitto kokkolalaisen Constance Björkmanin kanssa päättyi eroon. Churberg piti vanhaa perhetuttavaansa, rikosoikeuden professori Jaakko Forsmania syyllisenä näihin vastoinkäymisiin. 28. marraskuuta 1889 hän ampui Forsmania kohti kuusi laukausta Helsingin yliopiston päärakennuksen edustalla, kun tämä oli menossa luennolle. Forsmaniin osui kaksi luotia. Churberg ilmoittautui itse poliisilaitokselle, jotta saisi ansaitsemansa rangaistuksen.


title: Waldemar Churberg

text: Forsman selvisi murhayrityksestä kahden viikon sairaalahoidolla. Churberg ei huolinut puolustusasianajajaa, koska epäili heitä Forsmanin kätyreiksi, vaan ajoi itse omaa asiaansa oikeudessa. Helsingin raastuvanoikeus tuomitsi hänet määräämättömäksi ajaksi Lapinlahden mielisairaalaan. Muutaman kuukauden jälkeen hänet siirrettiin Käkisalmelle parantumattomien rikosvankien mielisairaalaan. Lukuisista anomuksista huolimatta Churberg pääsi vapaaksi sairaalasta vasta syksyllä 1894 ja tällöinkin hänen täytyi muuttaa ulkomaille ja pysyä siellä vähintään kaksi vuotta. Karkotusaika venyi kuitenkin pitkäksi, sillä Churberg ei saanut lupaa palata Suomeen useiden hermotautispesialistien myönteisistä lausunnoista huolimatta. Hän vietti karkotusaikansa muun muassa Ruotsissa ja Norjassa. Vuosina 1902–1913 hän julkaisi viisiosaisen teossarjan Suomen oikeuslaitosta vastaan, lentokirjasessa vuonna 1910 hän asettui puolustamaan Venäjän sortotoimia Suomea vastaan. Kuitenkin syksyllä 1912 lääkintöhallitus totesi, ettei Churbergiä enää voitu pitää "yhteiskunnalle vaarallisena henkilönä" ja salli tämän oleskella maassa. Myöhemmin samana vuonna sekä Helsingin kaupungin holhouslautakunta että Helsingin raastuvanoikeus vapauttivat Churbergin holhouksenalaisuudesta. Churbergia avusti oikeudessa kuuluisa naisasianajaja Agnes Lundell.


title: Waldemar Churberg

text: Santeri Ivalo käytti Churbergin tapausta vapaasti romaaninsa "Aikansa lapsipuoli" (1895) aiheena. Churberg testamenttasi omat ja sisarensa Fanny Churbergin jälkeenjättämät taidekokoelmat Suomen Taideyhdistykselle, joka peri myös hänen muun omaisuutensa. Hän lahjoitti kuitenkin testamentissaan myös Suomalaisen Kirjallisuuden Seuralle 100 000 markan rahasumman suomen kielen synonyymisanakirjan tekoa varten.


title: Aimo Tepponen

text: Aimo Aatos Tepponen () oli suomalainen näyttelijä.


title: Aimo Tepponen

text: Tepponen näytteli radiossa, teatterissa ja elokuvissa. Hän esiintyi muun muassa Edvin Laineen elokuvissa "Täällä Pohjantähden alla", jossa hän esitti kansalaislehden toimittajaa, sekä "Akseli ja Elina", jossa hän esitti kenttäoikeuden jäsentä Pajusta. Hänet nähtiin myös muutamassa Spede Pasasen elokuvassa.


title: Aimo Tepponen

text: Tepponen näytteli mm. Intimiteatterissa, Tampereen Teatterissa ja Radioteatterissa. Tepposen vaimo oli näyttelijä Inga-Liisa Laukka.


title: ASEAN+3

text: ASEAN+3 eli ASEAN Plus Three on kansainvälinen foorumi, joka toimii yhteistyöelimenä Kaakkois-Aasian yhteistyöjärjestö ASEANin ja kolmen suuren Itä-Aasian valtion, Kiinan, Japanin ja Korean tasavallan välillä.


title: ASEAN+3

text: Ensimmäinen ASEAN+3:n kokous pidettiin vuonna 1997, ja sen merkitys korostui Aasian talouskriisin vuoksi. Yhteistyöprosessista tehtiin pysyvä vuonna 1999. Viime aikoina East Asia Summit -kokouksen on arveltu jättävän ASEAN+3-prosessi varjoonsa, mutta toistaiseksi EAS on vasta varhaisvaiheessaan. Yksi ASEAN+3:n saavutuksista on ollut Aasian talouden vakauden lisääminen Chiang Mai Initiative -sopimusverkoston kautta.


title: ASEAN+3

text: 1990-luvun alussa perustettujen EUn ja NAFTAn myötä regionalismi Itä-Aasiassa näkyi entisen Malesian pääministerin Mahathir bin Mohamadn ehdotuksessa perustaa East Asia Economic Caucus (EAEC) tai East Asia Economic Group (EAEG) -vapaakauppa-aluesopimukset. Kuitenkin tuolloin muut Aasian maat olivat enemmän huolissaan USA:n negatiivisesta suhtautumisesta aloitteeseen, jonka vuoksi EAEG:n sijaan Tyynenmeren alueen valtiot kannattivat Asia-Pacific Economic Cooperation (APEC) -talousliiton perustamista.


title: ASEAN+3

text: Talousalueena Itä-Aasia on hyvin monipuolinen, tutkijat ovat arvioineen alueen olevan jopa maailman monitahoisin alue. Alueen hallintojärjestelmät, tavat, kulttuurit ja uskonnot vaihtelevat suuresti keskenään, joka osaltaan aiheuttaa suuriakin ongelmia alueen sisäisessä yhteistyössä. Regionalismi itsessään on aikaisemmin kiihdyttänyt alueellista vaihtoa, investointia, kauppaa ja makrotaloutta, vaikkakin vasta viime vuosina keskittynyt taloudelliseen itsenäistymiseen.


title: ASEAN+3

text: 1997/1998 puhjennut Aasian talouskriisi sai alkunsa Thaimaasta ja levisi sieltä muualle Kaakkois-Aasiaan: Malesiaan, Indonesiaan, Singaporeen, Filippiineille, Laosiin, Etelä-Koreaan, Bruneille, Taiwaniin, Kambodžaan, Vietnamiin ja Hongkongiin. Myös Kiina, Japani ja Intia kärsivät talouskriisin vaikutuksista. Pahimmat kärsijät olivat kuitenkin Thaimaa, Indonesia ja Etelä-Korea.


title: ASEAN+3

text: Asian Monetary Fund (AMF) perustettiin Japanin ehdotuksesta parantamaan alueen poliittista yhteistyötä. AMFn perustaminen sai jyrkän vastalauselman Amerikalta ja kansainväliseltä rahajärjestö IMF:ltä, jotka pelkäsivät oman valtansa vähenemistä alueella. Japani luotsasi myös the New Miyazawa Initiativen tuloa viiteen Itä-Aasian maahan, joka olisi auttanut rahallisesti ahdingossa olevia maita. Vaikkakin Itä-Aasian hallitukset olivat tietoisia alueellisen talousyhteisön tarpeesta, useiden vastustelujen jälkeen AMF lopulta hylättiin.


title: Eerika

text: Eerika on suomalainen naisen etunimi. Se on Eerikin sisarnimi ja samalla muunnos kansainvälisestä nimestä Erika, jota myös käytetään Suomessa.


title: Eerika

text:
Pohjoismaissa nimien Eerika ja Erika alkuperä on miehen etunimi Erik, jonka muinaisgermaaninen merkitys on hallintoalue tai yksinvaltias.
Saksassa Erika taas on luontonimi, joka on lähtöisin kanervakasveihin kuuluvan kellokanervien suvun tieteellisestä nimestä "Erica".
Erikalla on muitakin alkuperiä, esimerkiksi Japanissa nimellä on toinen merkitys.


title: Eerika

text: Vuoden 2018 loppuun mennessä Suomessa on rekisteröity noin 5 130 Eerika-nimen ja 12 045 Erika-nimen saanutta naista. Kumpikin nimi on myös alle kymmenellä miehellä


title: Aluetoimisto

text: Aluetoimisto on sotilasläänit korvannut Suomen puolustusvoimien aluehallintoviranomainen. Aluetoimisto on sotilasalueen (SotA) esikunta.


title: Aluetoimisto

text: Aluetoimisto toimii joukko-osaston alaisuudessa. Aluetoimiston tehtävänä on


title: Aluetoimisto

text: Aluetoimisto palvelee alueensa kutsunnanalaisia eli kutsuntaikäisiä miehiä, vapaaehtoiseen palvelukseen hakevia naisia sekä reserviläisiä kaikissa asevelvollisuuteen liittyvissä asioissa. Aluetoimistoilla on vastuukunnat ja asiointi tapahtuu aina asevelvollisen kotikunnan aluetoimiston kanssa. Kaikkien puolustushaarojen eli maa-, meri- ja ilmavoimien asevelvollisuusasioita hoidetaan kotikunnan mukaan määräytyvässä aluetoimistossa.


title: Aluetoimisto

text: Aluetoimisto tukee Maanpuolustuskoulutusyhdistyksen (MPK) maanpuolustuspiirin toimintaa. MPK:n piiritoimisto sijaitsee yleensä samoissa tiloissa kuin Puolustusvoimien aluetoimisto. Toiminnaltaan aluetoimisto muistuttaa suuresti aiempaa sotilaspiiriä.


title: Aluetoimisto

text: Alueellinen sotilaslääni oli vuoden 2009 loppuun saakka puolustusvoimien viranomainen, joka muistutti toiminnaltaan aluetoimistoa. Alueelliset sotilasläänit muutettiin vuoden 2010 alusta aluetoimistoiksi.


title: Aluetoimisto

text: Aluetoimiston rauhan ajan vahvuus on kymmenkunta henkilöä. Käytännössä vahvuus vaihtelee sen mukaan, onko aluetoimisto osa jonkin joukko-osaston esikuntaa vai erillinen laitos.


title: Aluetoimisto

text: Aluetoimistojen normaaliolojen tehtävä on pitää yhteyttä kansalaisten ja puolustusvoimien välillä. Ne järjestävät kutsuntatilaisuudet sekä hoitavat asevelvollisten ja puolustusvoimien virallisen asioinnin, kuten palveluspaikan muuttamisen. Lisäksi aluetoimistot käsittelevät hakemukset naisten vapaaehtoiseen palvelukseen. Aluetoimistot vastaavat kansalaisten esittämiin kysymyksiin ja tiedusteluihin sekä pitävät yhteyttä reserviin.


title: Aluetoimisto

text: Aluetoimistoon kuuluu operatiivinen osasto, jonka tehtävänä on aluetoimiston toimialueen puolustuksen suunnittelu. Sen tehtävänä on pitää yllä aluetoimiston alaisten joukkojen kertausharjoituksissa tekemiä suunnitelmia, joitten toteuttamiskelpoisuutta testataan mm. sotilasalueen esikunnan harjoituksissa. Kaikilla kohteilla, joiden puolustaminen on suunniteltu etukäteen, ei kuitenkaan voida harjoitella varsinaista sotilaallista toimintaa, jolloin aluetoimisto kouluttaa joukon vastaavantapaisella, helpommin käytettävällä alueella.


title: Aluetoimisto

text: Aluetoimiston tärkeimpiä tehtäviä on sodan ajan joukkojen henkilöstöluettelojen sekä materiaali- ja ajoneuvosijoitusten ylläpito. Suurimman osan puolustusvoimien joukosta perustavat aluetoimistot, jotka perustamisen jälkeen luovuttavat valmiin joukon operatiiviselle käyttäjälle. Tämä puolestaan vastaa joukkojen kouluttamisesta ja käytöstä. Muita perustajia ovat joukko-osastot ja puolustusvoimien laitokset. Käytännössä joukkojen perustaminen tapahtuu eri puolilla aluetoimiston aluetta sijaitsevissa perustamiskeskuksissa, joihin aluetoimisto kutsuu reserviläiset ja käyttöön otettavat ajoneuvot. Perustamisvaiheessa toimintaa suojaavat ensimmäisinä perustetut joukot, kuten sotilaspoliisi- ja maakuntakomppaniat suojaavat muitten joukkojen perustamista ja yhteiskunnan elintärkeimpiä toimintoja. Nämä toiminnot operatiivinen osasto kartoittaa yhteistyössä eri viranomaisten kanssa.


title: Aluetoimisto

text: Aluetoimistot siirtyivät uuteen kokoonpanoon vuoden 2015 alussa. Nykyiset aluetoimistot ovat:


title: Filokrateen rauha

text: Filokrateen rauha rauha solmittiin vuonna 346 eaa. Ateenan ja Makedonian välillä. Filokrates oli ateenalainen poliitikko joka osallistui rauhansopimuksen neuvotteluihin. Rauha lopetti Ateenan ja Makedonian sodan.


title: Filokrateen rauha

text: Makedonia oli Filippos II noustua valtaistuimelle laajentanut valtaansa naapureidensa kustannuksella. Ateenan ja Makedonian konflikti oli alkanut jo vuonna 357 eaa. kun Filippos hyökkäsi Amfipolista vastaan. Ateenalaiset havittelivat myös strategisesti tärkeää kaupunkia.


title: Filokrateen rauha

text: Vuonna 347 eaa. ateenalainen lähetystö, johon kuului Demosthenes, Aiskhines ja Filokrates, saapui Makedoniaan. Kohdatessaan Filippoksen ensimmäistä kertaa Demosthenes sai jonkinlaisen kohtauksen Rauha saatiin kuitenkin solmittua ja osapuolet sopivat että kumpikin sai pitää hallitsemansa alueet. Ainoastaan Fokiksen ja Aloksen suhteen Filippos sai vapaat kädet.


title: Filokrateen rauha

text: Vuonna 346 eaa. Parmenion ja Antipatros matkustivat Ateenaan vannomaan rauhansopimuksen mukaisen valan. Ennen kuin ateenalainen lähetystö ehti Makedoniaan vannomaan oman valansa, Filippos oli jo aloittanut hyökkäyksen Traakiaan, jonka hän valtasi miltei kokonaan ennen kuin rauhansopimus astui voimaan.


title: Filokrateen rauha

text: Heti rauhansopimuksen astuttua voimaan Filippos marssi armeijansa kanssa Fokista vastaan joka antautui.


title: Lewis

text:
Lewis tarkoittaa seuraavia:Lewis sukunimenä:
Lewis etunimenä:


title: Juhani Sjöström

text: Otto Juhani Sjöström (16. syyskuuta 1871, Käkisalmi – 23. lokakuuta 1909, Sortavala) oli suomalainen kirjailija. Sjöström kuvasi karjalaista kansanelämää näytelmissään "Mari", "Irja" ja "Salmin tyttö". Hän kirjoitti myös tarunäytelmän "Päivän tyttö" (1900, esitetty 1901 Oskar Merikannon musiikin kera, julkaisematon) ja kertomuskokoelman "Korpien povesta".


title: Yleisurheilu kesäolympialaisissa 1908

text: Vuoden 1908 kesäolympialaisissa Lontoossa järjestettiin yleisurheilussa 26 kilpailutapahtumaa, kaikki miehille.


title: WTF

text: WTF tarkoittaa esimerkiksi:


title: Tummien perhosten koti (elokuva)

text: Tummien perhosten koti on suomalainen elokuva, joka sai ensi-iltansa 11. tammikuuta 2008. Elokuvan on ohjannut Dome Karukoski, ja se pohjautuu Leena Landerin samannimiseen romaaniin vuodelta 1991. Tapahtumapaikkana on koulukoti. Elokuva on kuvattu Turun Kulhon saaressa, jossa sijainneeseen Kulhon poikakotiin Landerin kirjakin sijoittuu.


title: Tummien perhosten koti (elokuva)

text: "Tummien perhosten koti" oli ehdokkaana kymmenessä Jussi-palkinnon sarjassa (mm. paras elokuva), joista elokuva voitti kolme sarjoissa paras ohjaus (Karukoski), paras miessivuosa (Sveholm) ja paras leikkaus. Lisäksi elokuva palkittiin yleisö-Jussilla. Tummien perhosten koti valittiin Suomen Oscar-ehdokkaaksi 2008.


title: Sarajärvi

text: Sarajärvi voi tarkoittaa seuraavia:


title: Jukka Helle

text: Jukka Helle on suomalainen televisio- ja elokuvatuottaja. Nykyisin hän toimii Solar Films -elokuvayhtiön toimitusjohtajana. Hänen toimenkuvaansa kuuluu muun muassa aikataulujen, sopimusten sekä budjettien laatiminen.


title: Tonava kaunoinen

text: Tonava kaunoinen () on Johann Strauss nuoremman säveltämä wienervalssi. Kappaleen ensiesitys oli 9. helmikuuta 1867. Se on yksi maailman suosituimmista valsseista ja yksi tunnetuimmista klassisista musiikkiteoksista. Teosta pidetään joskus jopa Itävallan epävirallisena kansallislauluna. Se on perinteinen osa Wienin filharmonikkojen uuden vuoden konsertin ohjelmistoa ja lähes aina siihen sisältyy myös balettiesitys, joka televisioidaan eri paikasta.


title: Sotilaspiiri

text: Sotilaspiiri (lyhenne "Sp, SP") oli vuosina 1932–1992 toiminut Suomen puolustusvoimien aluehallintoviranomainen. Sotilaspiirit perustettiin vuonna 1932, kun puolustusvoimat siirtyi alueelliseen liikekannallepanojärjestelmään. Tätä ennen liikekannallepanojärjestelmä oli perustunut joukko-osastojen suorittamaan joukkojen perustamiseen. Sotilaspiirit olivat sotilasläänien alaisia joukkoja, jotka sodan aikana olisivat muodostaneet alkuperäisessä suunnitelmassa rykmenttien esikunnat.


title: Sotilaspiiri

text: Ennen toista maailmansotaa sotilaspiirien alueet vastasivat suojeluskuntapiirien rajoja. Myös toiminta liikekannallepanossa perustui yhteistyöhön suojeluskuntien kanssa. Sodan aikana suojeluskunta- ja sotilaspiirit yhtyivät yhdeksi kotijoukkojen organisaatioksi, ja sodan päätyttyä suojeluskuntajärjestö lakkautettiin. Sotilaspiirit sen sijaan jatkoivat aiempia tehtäviään asevelvollisuusasioiden ja liikekannallepanojärjestelyiden parissa. Tässä tehtävässä ne toimivat vuoteen 1992 saakka, jolloin niiden tehtävät asevelvollisuusasioissa siirtyivät uusitulle sotilaslääniorganisaatiolle. Sodan ajan joukkojen perustamisvastuut siirtyivät sotilaslääneille ja joukko-osastoille.


title: Sotilaspiiri

text: Sotilaspiirien määrä oli ne lopullisesti lakkautettaessa 23 kpl.


title: Sotilaspiiri

text: Sanaa sotilaspiiri käytetään myös muissa yhteyksissä. Neuvostoliiton ja Venäjän federaation osalta sotilaspiiri tarkoittaa laajoja alueita käsittävää maantieteelistä aluetta, joka laajuudeltaan vastaa sotilasläänejä tai maanpuolustusalueita.


title: Sotilaspiiri

text: Kaunokirjallisessa mielessä "sotilaspiirit" eivät tarkoita valtion aluehallinnollista yksikköä, vaan sotilashenkilöitä, joilla voi olla järjestäytynyt mielipide käsiteltävään asiaan.


title: Sotilaspiiri

text: Kooltaan sotilaspiirit olivat suhteellisen pieniä, muun muassa Pohjois-Suomen sotilasläänin alueella toimivat Raahen, Kajaanin, Oulun, Kemin ja Rovaniemen sotilaspiirit. Oma sotilaspiiri sijaitsi aikanaan mm. Lieksassa, Haapamäellä, Kokkolassa, Seinäjoella ja Vaasassa. Uudenmaan sotilaspiiri jakautui Etelä- ja Itä-Uudenmaan sotilaspiireihin. Sotilaspiirin sijaintipaikkakunta oli tyypillisesti kauppala.


title: Sotilaspiiri

text: Sotilaspiirin hallintoyksikköä kutsuttiin sotilaspiirin esikunnaksi, esim. Vaasan Sotilaspiirin Esikunta (VaaSpE) ja Itä-Uudenmaan Sotilaspiirin Esikunta (IUudSpE).


title: Sotilaspiiri

text: Sotilaspiirin johdossa oli yleensä everstiluutnantin tai everstin arvoinen sotilas, 50-luvulla jopa kenraalimajuri.


title: Antti Rytkönen

text: Antti Juhani Rytkönen (alun perin Anders Johan Rytkönen, 17. heinäkuuta 1870 Kuhmoniemi – 19. joulukuuta 1930 Huopalahti) oli suomalainen kirjailija. Hänen vanhempansa olivat kirkkoherra, lääninrovasti Aron Johan Rytkönen ja Natalia Wilhelmina o.s. Europaeus.


title: Antti Rytkönen

text: Rytkönen kirjoitti ylioppilaaksi 1892, valmistui filosofian kandidaatiksi 1897 ja filosofian maisteriksi 1900. Hän kierteli runonkeruumatkoilla Liperin kihlakunnassa 1893 sekä Uudellamaalla 1893 ja 1895. Runot julkaistiin SKVR:n niteissä. Rytkönen toimi Etelä-Pohjanmaan kansanopiston rehtorina Ilmajoella 1898-1899 sekä Lahden kansanopiston opettajana.


title: Antti Rytkönen

text: Puoliso: Olga Maria o.s. Söderman 1872-1943


title: Antti Rytkönen

text: Lapset:


title: Antti Rytkönen

text: Ahti Aarno Rytkönen 1899-1989 Leksikografi, lehtori, professori h.c.


title: Antti Rytkönen

text: Tapio Antero Rytkönen 1900-1973 Toimitusjohtaja (Oy Grahn Ltd ja Kalso Oy)


title: Antti Rytkönen

text: Unto Nyyrikki Rytkönen 1902-1994 Diplomi-insinööri


title: Antti Rytkönen

text: Marja-Maija Natalia Ouni, o.s. Rytkönen 1906-1986 Konttoristi


title: Double You

text: Double You on italialainen vuonna 1985 perustettu yhtye, joka esittää elektronista musiikkia. Yhtye oli suosituimmillaan 1990-luvulla. Double You muistetaan erityisesti muiden yhtyeiden ja artistien hittikappaleiden coverversioista, joita olivat muun muassa Blondien ""Heart of Glass"" ja U2:n ""With or Without You"".


title: Double You

text: Yhtye teki läpimurtonsa vuonna 1992, jolloin sen kappale ""Please Don’t Go"" oli yksi vuoden soitetuimpia tanssihittejä. Sitä myytiin yli kolme miljoonaa kappaletta.


title: Hopon poppoo

text: Hopon poppoo () on Disneyn vuonna 1992–1993 valmistunut 79-osainen piirrossarja. Sarja perustuu Hopolan kaupungissa asustavan Hessu Hopon, hänen poikansa Maxin ja heidän ystävien elämänmenoon.Sarjaa on esitetty suomenkielisellä tekstityksellä MTV3-kanavalla 1990-luvun puolivälissä ja uusintana 2000-luvun alussa. Sarjaa on esitetty myös Toon Disney- ja Disney Channel -kanavilla. Nykyään sarjaa on alettu esittää Disney XD:llä, myös muita vanhoja sarjoja alettiin näyttää 8. elokuuta 2010 alkaen.


title: Hopon poppoo

text: Sarjan jaksoja on julkaistu myös VHS-kasetteina suomenkielisellä puheella.


title: Konsta Mannerheimo

text: Konsta Mannerheimo on suomalainen erikoistehosteiden suunnittelija. Hän on suunnitellut erikoistehosteita muun muassa elokuviin "Raja 1918" (2007) ja "Dark Floors" (2008), sekä yhdessä Klaus Hedströmin kanssa mm. elokuviin "Pahat pojat" (2002) ja "Raid" (2003).


title: Jyrki Rahkonen

text: Jyrki ”Jykä” Rahkonen on suomalainen elokuvaäänittäjä ja äänisuunnittelija. Hän on äänittänyt useita suomalaisia elokuvia, kuten "Lomalla" (2000), "Kahlekuningas" (2002), "Pahat pojat" (2003), "Vares – yksityisetsivä" (2004), "Matti" (2006), "V2 – Jäätynyt enkeli" (2007), "Tummien perhosten koti" (2008) ja "Dark Floors" (2008). Suurin osa Rahkosen äänittämistä elokuvista on Solar Filmsin tuottamia.


title: Jyrki Rahkonen

text: Vuonna 2004 Rahkonen voitti Jussi-palkinnon "Pahojen poikien" (2003) äänisuunnittelusta. Hän oli ehdolla myös vuonna 2009 "Tummien perhosten kodin" (2008) äänisuunnittelusta.


title: Rei Shimura

text: Rei Shimura on yhdysvaltalaisen kirjailijan Sujata Masseyn kirjoittama kymmenosainen rikoskirjasarja. Kirjojen pääosassa on japanilais-yhdysvaltalainen Rei Shimura, joka joutuu usein tahtomattaan ratkomaan erilaisia rikostapauksia.


title: Rei Shimura

text: Kirjasarjan ensimmäinen osa "Rei Shimuran ensimmäinen tapaus" julkaistiin alkuperäiskielellä vuonna 1997 ja kirjasarjan päättävä "Rei Shimura Havaijilla" vuonna 2008. Sarjan ensimmäinen osa "Rei Shimuran ensimmäinen tapaus" voitti Agatha Award -palkinnon. Kirjasarja käännettiin suomeksi vuosina 2000–2009. Useimmat sarjan kirjat on suomentanut Titta Leppämäki, mutta teoksen "Rei Shimura Havaijilla" on suomentanut Paula Korhonen. Suomeksi sarjan on kustantanut Gummerus.Rei Shimura on dekkarikirjailija Sujata Masseyn kirjojen kuvitteellinen naishahmo. Rei on päähenkilö Masseyn monikansalliseksi sanotussa romaanisarjassa. Rei on isänsä puolelta japanilainen, äitinsä puolelta amerikkalainen. Romaanisarjan alussa Rei on muuttanut pysyvästi rakastamaansa Japaniin, mutta hän on Yhdysvaltain kansalainen ja hänen vanhempansa asuvat Yhdysvalloissa. Sarjan myöhemmissä osissa liikutaan myös Yhdysvalloissa.


title: Rei Shimura

text: Japanissa Rei hankkii elantonsa ensin opettamalla englantia suuressa yrityksessä, mutta ryhtyy jo ensimmäisessä romaanissa itsenäiseksi antiikinvälittäjäksi. Nimenomaan antiikin kautta hän sotkeutuu erilaisiin murhatutkimuksiin.


title: Rei Shimura

text: Romaanien pääjuonissa Rei keskittyykin selvittämään nokkelasti ja sitkeästi rikoksia, jotka sivuavat hänen omaa elämäänsä. Motiiveina omille tutkimuksille ovat Rein epäluottamus poliisiin sekä se, että usein Reitä itseään tai hänen läheistään epäillään rikolliseksi. Sivujuonina romaaneissa seurataan toisaalta Rein mies- ja sukulaissuhteita, toisaalta hänen selviytymistään japanilaisessa yhteiskunnassa. Koska Rei on vain puoliksi japanilainen ja lisäksi naimaton nainen, hän kohtaa kielitaidostaan ja kulttuurin tuntemuksestaan huolimatta paljon ennakkoluuloja. Hän joutuukin usein taistelemaan oikeuksiensa puolesta.


title: Rei Shimura

text: Oikeuksiensa lisäksi Rei kamppailee taloudellisen toimeentulonsa edestä. Yrittäjänä hänen tulonsa eivät ole säännölliset. Rei kieltäytyy kuitenkin ottamasta vastaan rahallista tukea keneltäkään, myöskään vanhemmiltaan. Rein itsenäisen, rohkean ja myös ylpeän luonteen vuoksi hänen isänsä sanookin, että Reissä virtaa isän suvun samurai-veri. Rei on kasvissyöjä ja aloittaa toisessa romaanissa lenkkeilyharrastuksen.


title: Emigrate

text: Emigrate on saksalaisen Industrial metal -yhtyeen Rammsteinin perustajan ja kitaristin Richard Kruspen toinen yhtye. Emigrate alkoi Kruspen sivuprojektina vuonna 2005, kun Rammstein päätti pitää vuoden tauon.


title: Emigrate

text: Kruspe soittaa Emigratessa kitaraa ja laulaa, basistina ja taustalaulajana on Arnaud Giroux (Axel Bauer). 31. elokuuta 2007 ilmestyneellä esikoisalbumilla rummuissa oli Henka Johansson (Clawfinger), seuraavalla albumilla suomalainen Mikko Siren.


title: Emigrate

text: 5. syyskuuta 2006 Rammstein.de:n jäsenkirjeen saajille annettiin mahdollisuus ladata kappale "Wake up" Emigraten tulevalta albumilta. Heille myös lähetettiin kutsu tulla Emigraten uutiskirjeen vastaanottajiksi. Yhtyeen nettisivuilla oli myös kolme kappalenäytettä: "My World", "Babe" ja "Temptation". Fanit äänestivät "Baben" suosikikseen, ja uutiskirjeen saajat saivat ladata kyseisen kappaleen kokonaan 29. marraskuusta 2006 lähtien. Toukokuun 21. päivä 2007 aukaistiin Emigraten virallinen nettisivu ja yhtyeen uutiskirjeen jäsenet pystyivät lataamaan kappaleen "My World" kokonaisuudessaan. Nettiin on myös vuotanut muun muassa huonolaatuinen versio kappaleesta "New York City".


title: Jean-Noel Mustonen

text: Jean-Noel Mustonen (tunnetaan myös nimellä Jean-Noël Mustonen, s. 17. maaliskuuta 1974 St. Raphaël, Ranska) on suomalainen elokuvaaja ja musiikkivideokuvaaja.


title: Jean-Noel Mustonen

text: Mustonen valmistui vuonna 2000 Tampereen ammattikorkeakoulusta viestinnän koulutusohjelmasta. Sen jälkeen hän on kuvannut viisi lyhytelokuvaa ja 70 musiikkivideota. Hän on tehnyt myös mainoskuvauksia. Mustonen on ollut kuvaajana muun muassa Lordi-lyhytfilmin "The Kin" tehneessä työryhmässä (2004) ja toimi kuvaajana myös Pete Riskin ohjaaman, vuonna 2008 valmistuneen kauhuelokuvan "Dark Floors" työryhmässä.


title: Jean-Noel Mustonen

text: Mustonen on ollut työryhmissä kuvaajana muun muassa Apulannan, CMX:n, Killern, Lordin, PMMP:n, Discon, Don Johnson Big Bandn ja Negativen musiikkivideoissa.


title: Jean-Noel Mustonen

text: Mustonen sai vuoden 2003 Muuvi-musiikkivideokilpailussa erikoismaininnan kuvauksesta. Samana vuonna palkittiin kultaisella Muuvilla Tommi Pietiläisen ohjaama musiikkivideo The Crash -yhtyeen kappaleesta "Still Alive". Mustosen toimi siinä kuvaajana.


title: Jean-Noel Mustonen

text: Mustonen on Suomen Elokuvaajien Yhdistyksen jäsen.


title: Detlev Ganten

text: Detlev Ganten (s. 28. maaliskuuta 1941, Lüneburg, Saksa) on tietokirjailija sekä Saksan merkittävimmän lääketieteellisen geenitutkimuskeskuksen MDC:n johtaja. Hän on toiminut Saksan luonnontieteilijöiden yhdistyksen ja Berliini-Brandenburgin tiedeakatemian johdossa ja on Saksan valtion etiikkaraadin jäsen. Ganten väitteli tohtoriksi 1968, suoritti jatko-opintoja Clinical Research Institutessa Montrealissa 1969–1973 ja saavutti filosofian tohtorin arvon (PhD) McGill-yliopistossa Montrealissa 1973.


title: Jaakko Sahimaa

text: Jaakko Sahimaa (sukunimi vuoteen 1944 asti Varis) (27. huhtikuuta 1923, Keitele – 24. kesäkuuta 2005, Siilinjärvi) oli suomalainen kirjailija.


title: Jaakko Sahimaa

text: Sahimaan vanhemmat olivat pienviljelijä Viljami Fredrik Varis ja Saimi Maria Hämäläinen. Jaakko Sahimaa lähti jatkosotaan 17-vuotiaana vapaaehtoisena ja oli sodan ajan Rukajärven rintamalla. Sodan jälkeen Sahimaa toimi helluntaiherätyksen saarnamiehenä Hyrynsalmella. 1960-luvulla Sahimaa muutti Suomussalmelle, jossa syntyi suuri osa hänen kirjoistaan. Vuodesta 1988 Sahimaa asui Siilinjärvellä. Jaakko Sahimaan romaanista Konstaapelin yllättävä ratkaisu on juonta mukaillen tehty elokuva vuonna 2016. Elokuva on nimeltään Sakkeus, tule nopeasti!


title: Jaakko Sahimaa

text: Sahimaa oli naimisissa Aino Esteri Räsäsen kanssa vuodesta 1959 lähtien.


title: Perdikkas I

text: Perdikkas I () oli 600-luvun alussa eaa. hallinnut Makedonian kuningas. Herodotos kertoo, että Perdikkas ja hänen veljensä Gauanes ja Airopos pakenivat Argoksesta Illyriaan ja sieltä edelleen Lebaian kaupunkiin Makedoniassa. Junianus Justinus puolestaan kertoo, että Perdikkas määräsi poikansa Argaios I:n hautaamaan hänet määrättyyn paikkaan, Aigaihin. Perdikkas ennusti, että kruunu säilyisi suvun hallussa niin kauan kuin kuninkaat haudattaisiin määrätylle paikalle. Aleksanteri Suuri oli ensimmäinen kuningas, jota ei haudattu Aigaihin, ja taikauskoiset makedonialaiset uskoivat, että juuri tämän takia hallitsijasuku tyrehtyi Aleksanterin jälkeen.


title: Hietama

text:
Hietama on noin 500 asukkaan kylä Äänekoskella. Kylässä on yksi Äänekosken kirkoista, Hietaman kirkko.
Kylän läpi virtaavan, Kiimasjärven ja Naarajärven välisen Suojoen Hietamankoskessa on vesivoimalaitos, jonka rakennutti G. A. Serlachius Oy vuonna 1965. Voimala on otettu käyttöön elokuussa 1966. Teholtaan laitos on 7 MW. Putous on 13,5 metriä, vesistön keskivirtaama 64 m³/s. Turbiinina on rakentamisaikansa tavallisin tyyppi eli pystysuuntainen Kaplan-turbiini.


title: Hietama

text: Hietamalla sijaitsee myös Kartanon Kievari, joka on paikallinen tanssipaikka. Kesällä Teatteri Eurooppa Neljä esittää siellä näytelmiä.


title: Hietama

text: Hietamalla olevalla Suojoen sillalla tapahtui vuonna 1973 laulaja Sammy Babitzinin kuolemaan johtanut auto-onnettomuus.


title: Argaios I

text: Argaios I () oli antiikin Makedonian kuningas noin 678–640 eaa. Herodotos kertoo että Argaioksen isä oli Perdikkas I ja että Argaiosta seurasi kuninkaana hänen poikansa Filippos I. Junianus Justinus kertoo lisäksi että Argaios hallitsi maltillisesti ja että hänen alamaisensa rakastivat häntä.


title: Kenzō Tange

text: Kenzō Tange (, 4. syyskuuta 1913, Osaka – 22. maaliskuuta 2005, Tokio) oli japanilainen arkkitehti. Hän oli yksi toisen maailmansodan jälkeisten vuosikymmenien merkittävimmistä modernisteista. Hänelle myönnettiin arvostettu Pritzker-palkinto vuonna 1987.


title: Kenzō Tange

text: Tange syntyi Osakassa, mutta vietti lapsuutensa Imabarin kaupungissa Shikokulla. Hän ei alun perin voinut kuvitella ryhtyvänsä arkkitehdiksi, mutta innostui Le Corbusierin töistä ja pääsi opiskelemaan Tokion keisarilliseen yliopistoon vuonna 1935. Valmistuttuaan vuonna 1938 hän aloitti työt Kunio Maekawan toimistossa: Maekawa oli vuorostaan työskennellyt aiemmin Le Corbusierille. Toisen maailmansodan aikana Tange jatkoi opiskelujaan Tokiossa ja toimi sodan jälkeen vuodesta 1946 lähtien yliopistossa professorina; hänen oppilaisiinsa kuuluivat muiden muassa Fumihiko Maki, Arata Isozaki ja Kishō Kurokawa.


title: Kenzō Tange

text: Tangen ensimmäinen merkittävä työ oli Hiroshiman kaupungin jälleenrakennussuunnitelma atomipommin pudottamisen jälkeen. Hän suunnitteli kaupungin sydämeen rauhanpuiston museoineen: Hiroshiman rauhanmuseo valmistui vuonna 1952 ja on yksi Tangen merkittävimmistä varhaistöistä. Rakennus on nostettu Le Corbusierin tyyliin betonipilareille, ja sen edessä olevassa muistomerkissä yhdistyvät uusi betonirakennustekniikka ja haniwa-hautakummut; vanhan ja uuden fuusio edusti hyvin uutta, sodanjälkeiseen tulevaisuuteen katsovaa Japania. Seuraavan vuosikymmenen aikana Tange suunnitteli useita merkittäviä julkisia rakennuksia, kuten Tokion metropolin entisen hallintorakennuksen (1957), Kurayoshin (1957) ja Kurashikin (1960) kaupungintalot sekä Shizuokan kokouskeskuksen (1957). Niiden lisäksi erityisesti Kagawan prefektuurin hallintorakennusta on pidetty hienona esimerkkinä perinteisen japanilaisen arkkitehtuurin ja modernin arkkitehtuurin liitosta.


title: Kenzō Tange

text: Tange työskenteli koko uransa ajan myös kaupunkisuunnittelun parissa. Maailmanlaajuista huomiota sai vuoden 1960 visio Tokion uudelleenjärjestelystä: Tangen suunnitelmassa kaupunki olisi laajentunut Tokionlahdelle keinotekoisten saarien, siltojen ja muiden massiivisten betonirakenteiden avulla. Tavoitteina oli vastata urbanisaation aiheuttamiin ongelmiin rakenteella, joka sallisi kasvun ja muutoksen. Tällaisten suunnitelmien kautta Tange liitettiin myös metabolisteihin, mutta hän pysytteli ryhmästä hiukan erillään. Vaikka suunnitelmaa ei toteutettu, sillä oli suuri vaikutus muun muassa brittiläisiin arkkitehteihin, jotka käyttivät paljasta betonia ja joita alettiin kutsua brutalisteiksi. Tangen brutalismia edustavista rakennuksista merkittävimpiin kuuluu Yamanashin lehdistö- ja lähetyskeskus (1966) Kōfussa. Rakennus on tahallaan jätetty keskeneräiseksi, että sitä voitaisiin tarvittaessa laajentaa tulevaisuudessa. Sitä luonnehtivat 16 massiivista betonitornia, joihin Tange sijoitti aputoimintoja; niiden väliin jäävistä kerroksista osa on tyhjiä, ja niitä käytetään nykyisin terasseina tai puutarhoina.


title: Kenzō Tange

text: Tangen varhaisille töille luonteenomaista ovat suorakulmaiset muodot, mutta 1960-luvulta lähtien hän alkoi suunnitella rohkeampia ja dramaattisempia betonirakennuksia, joissa käytettiin innovatiivisia rakennustekniikoita. Niistä huomattavimpiin kuuluu Tokion olympialaisia vuonna 1964 varten suunnitelut Yoyogin urheiluhallit. Ellipsimäisillä rakennuksilla on riippukatot, joita kannattelevat teräskaapelit. Tokion Pyhän Marian katedraali (1964) on myös ”voimakas historiallisten ja nykyaikaisten muotojen ja rakenteiden kohtaaminen”, jota varten Tange vieraili useissa keskiaikaisissa katedraaleissa. Ristinmuotoisella betonirakennuksella on jyrkkä ja korkea teräskatto.


title: Kenzō Tange

text: 1960- ja 1970-luvuilla Tange suunnitteli lukuisia rakennuksia, kuten suurlähetystöjä ja yliopistoja, myös ulkomaille. Hän laati myös Osakan maailmannäyttelyn yleissuunnitelman (1966–1970). Hänen myöhempiä töitään luonnehtivat pienemmät geometriset muodot, jotka oli yhdistetty suuremmiksi epäsäännöllisiksi, mutta funktionaalisiksi kokonaisuuksiksi. Tangen 1900-luvun viimeisten vuosikymmenten merkittäviin töihin lukeutuvat esimerkiksi maamerkiksi noussut Akasaka Prince Hotel (1982) Tokiossa, Overseas Union Bank (1986) Singaporessa, Fuji-television pääkonttori (1996) Tokiossa, Singaporen kansalliskirjasto (1998), Tokyo Dome Hotel (2000) sekä 1990-luvun alussa valmistunut Tokion metropolin hallintorakennus. Näiden hankkeiden mittakaava oli usein valtava, ja Tangen toimiston myöhempiä suurhankkeita onkin usein kritisoitu. 1980- ja 1990-lukujen postmodernismiin Tange suhtautu epäillen ja piti sen tuottamia rakennuksia ”väliaikaisina arkkitehtuuri-ilmauksina”.


title: Kenzō Tange

text: Tangea voidaan pitää Japanin sodanjälkeisen arkkitehtuurin vaikutusvaltaisimpana hahmona. Hän oli sodan tuhojen jälkeen vastavalmistunut arkkitehti ja ”täydellisessä asemassa ohjata maan jälleenrakenusta modernististen periaatteiden mukaan”. Hänen saavutuksensa oli tuoda kansainväliseen tyylin yleismaailmallisuuteen japanilaisia vaikutteita. Tangen arkkitehtuurilla oli hallitseva vaikutus häntä seuranneeseen sukupolveen. Jos hänen varhaisten suunnitelmiensa voidaan nähdä imitoineen Le Corbusieria, hänen myöhemmät työnsä olivat omaperäisiä, ja niissä yhdistyivät moderni rakennustekniikka ja perinteiset japanilaiset muodot. Tadao Andō kertoo toimistoonsa vaeltaneesta akita-koirasta:


title: Kenzō Tange

text: Tange toimi paitsi arkkitehtina ja kaupunkisuunnittelijana myös opettajana, kirjailijana, tutkijana ja historioitsijana. Hän eli yli 90-vuotiaaksi ja oli naimisissa kaksi kertaa. Hän sai pojan ja tyttären. Hänen poikansa on myös arkkitehti.


title: Pentti Pirhonen

text: Pentti Olavi Pirhonen (15. helmikuuta 1928 Raahe – 9. huhtikuuta 1994 Espoo) oli suomalainen kirjailija.


title: Aeropos

text: Aeropos () oli antiikin Makedonian kuningas noin 500-luvun eaa. alkupuolella. Herodotos kertoo että Argaioksen isä oli Filippos I ja että Aeroposta seurasi kuninkaana hänen poikansa Alketas.Junianus Justinus kertoo että Aeropos oli vasta lapsi kun hänen isänsä Filippos I kuoli. Justinus kertoo Aeropoksesta seuraavanlaisen anekdootin. Illyrialaiset hyökkäsivät Makedoniaan koska eivät voineet sietää että pieni lapsi oli kuninkaana. Aluksi illyrialaiset löivät makedonialaiset taistelussa. Makedonialaiset toivat tämän jälkeen kuninkaansa kehdossa taistelukentälle ja kantoivat häntä armeijansa takana. Nähdessään kuninkaansa makedonialaiset taistelivat suurella innolla ja kukistivat vastustajansa. Justinus kertoo että Aeroposta seurasi kuninkaana hänen poikansa Amyntas I.


title: Jumalharha

text:
Jumalharha (, 2006) on eläintieteilijänä, evoluutiobiologiaan keskittyneenä tietokirjailijana ja ateistina tunnetun Richard Dawkinsin kirjoittama uskontokriittinen kirja. Dawkins esittää teoksessa persoonalliseen jumalaan uskomisen olevan järjetöntä ja sen aiheuttavan yhteiskunnalle vahinkoa. Kirja julkaistiin englanniksi 2006 Bantam Booksin kustantamana ja 2007 Kimmo Pietiläinen julkaisi suomennoksensa omistamansa Terra Cognitan kautta.
Dawkins omisti kirjan edesmenneelle ystävälleen Douglas Adamsille.


title: Jumalharha

text: Dawkinsin mielestä on aika sanoa ääneen, että uskonto on hengenvaarallista. Hän esittää esimerkkejä uskonnollisesta väkivallasta. Dawkinsin mukaan vähemmän vaaralliset, suvaitsevaiset uskovaiset ovat osasyyllisiä fundamentalistisen uskonnon haittoihin, koska he toimivat eräänlaisena fundamentalismin suojakilpenä ja kieltäytyvät usein arvostelemasta fundamentalismia riittävästi, koska pelkäävät arvostelun osuvan myös omaan uskonnollisuuteensa.


title: Jumalharha

text: Kirjan ensisivuilla kohdassa, jossa tavallisesti kerrotaan käännöstyötä avustaneet tahot, kerrotaan että Suomen valtion tiedonjulkistamisen neuvottelukunta ”ei ole voinut tukea” teoksen suomentamista. Kirjan suomeksi kääntänyt Pietiläinen arvosteli yleisemminkin tietokirjojen tukien karsimista Helsingin Sanomissa kesällä 2007.


title: Jumalharha

text: Pietiläinen sai uskontokriittisen kirjallisuuden suomentamisesta Vapaa-ajattelijain liiton Väinö Voipio -palkinnon vuonna 2007. Palkintoperusteluissa todettiin Pietiläisen kääntäneen kirjallisuutta, jota valtio ei ole halunnut tukea käännösapurahoin. Hänen kääntämänsä kirjat "Jumalharha", "Lumous murtuu" (Daniel C. Dennett) ja "Uskon loppu" (Sam Harris) ovat herättäneet paljon keskustelua.


title: Jumalharha

text: Tampereen vapaa-ajattelijat ry lahjoitti kirjan kaikille valtioneuvoston ministereille.


title: Jumalharha

text: Helsingin Sanomien kirja-arvioijan Martti-Tapio Kuuskosken mukaan teos houkuttelee ateisteja tulemaan ulos kaapista. Arvioijan mukaan teos antaa löylytyksen myös maltillisille uskovaisille, vaikka kirja tuskin lopettaa uskontoja. Aamulehden arvostelijan Vesa Vanhalakka arvioi, että teos tuskin saa uskovaisia muuttumaan ateisteiksi. Uskontotieteilijä Ilkka Pyysiäisen mukaan Dawkinsin kirja on terveellinen muistutus siitä, että uskonto voi johtaa järjettömyyksiin.


title: Jumalharha

text: "Jumalharhan" turkkilaisen painoksen julkaissutta kustantajaa Erol Kraaslania uhkasi vuonna 2007 syyte ”uskovaisten loukkaamisesta” hänen myytyään kirjaa 6000 kappaletta. Yksi lukija teki valituksen ja vaati, että kirja poistetaan myynnistä. Erol Kraaslan olisi voinut saada jopa kuuden kuukauden pituisen vankeustuomion.


title: Jumalharha

text: Huhtikuussa 2008 Kraaslan todettiin syyttömäksi. Oikeuskäsittelyä johtanut tuomari totesi kirjan kieltämis- ja takavarikoimisvaatimuksista, että kyseiset toimet rikkoisivat ajatuksenvapautta perustavalla tavalla. Pääsy Dawkinsin verkkosivustolle kuitenkin estettiin Turkissa myöhemmin samana vuonna kreationisti Adnan Oktarin valitusten johdosta.


title: Alketas I (Makedonia)

text: Alketas () oli antiikin Makedonian kuningas noin 500-luvun eaa. puolivälissä. Herodotos kertoo että Alketasin isä oli Aeropos ja että Alketasta seurasi kuninkaana hänen poikansa Amyntas I.


title: Ensimmäinen barbareskisota

text: Ensimmäinen barbareskisota (1801–1805) oli ensimmäinen Yhdysvaltojen ja niin sanottujen barbareskivaltioiden välisistä kahdesta sodasta. Barbareskivaltioilla tarkoitetaan Marokon itsenäistä sulttaanikuntaa sekä Algeria, Tunisia ja Tripolia, jotka olivat nimellisesti Osmanien valtakunnan hallinnassa.


title: Ensimmäinen barbareskisota

text: Marokon sulttaanikunnan tiedettiin harjoittaneen merirosvoutta Välimerellä. Englanti ja Ranska olivat suostuneet maksamaan merirosvoille suojelurahaa, joten brittiläisten ja ranskalaisten laivojen ei juurikaan tarvinnut pelätä merirosvojen hyökkäyksiä. Amerikan vallankumouksen jälkeen Ranskan kanssa solmittu liittosopimuksen myötä yhdysvaltalaislaivat olivat Ranskan suojeluksessa. Vuoden 1783 jälkeen Ranska ei enää taannut amerikkalaisten laivojen turvallisuutta Välimerellä, ja vuonna 1784 Yhdysvaltain kongressi päätti maksaa merirosvoille.


title: Ensimmäinen barbareskisota

text: Vuonna 1785 Algerin hallitsija kaappasi kaksi amerikkalaista laivaa ja vaati niiden lunnaiksi 60 000 silloista dollaria. Yhdysvaltojen silloinen Ranskan-suurlähettiläs Thomas Jefferson oli sitä mieltä, että lunnaitten maksaminen johtaa uusiin kaappauksiin.


title: Ensimmäinen barbareskisota

text: Jeffersonin tultua valituksi Yhdysvaltain presidentiksi Tripolin pašša Yussif Karamanli vaati häneltä 225 000 dollaria. Jefferson ei suostunut vaatimukseen, jolloin pašša julisti sodan Yhdysvaltoja vastaan. Jefferson lähetti laivaston aluksia Välimerelle. Vaikka kongressi ei antanutkaan virallista sodanjulistusta, se valtuutti Jeffersonin antamaan käskyn laivastolle takavarikoida kaikki Tripolin paššan laivat ja omaisuus. 1. elokuuta 1801 USS Enterprise voitti taistelussa kaapparilaiva Tripolin. Kommodori Edward Preble aloitti barbareskivaltioiden satamien saarron ja suoritti useita maihinnousuja ja hyökkäyksiä barbareskilaivoja vastaan.


title: Ensimmäinen barbareskisota

text: Lokakuussa 1803 Tripolin laivasto onnistui kaappaamaan fregatti USS Philadelphian sen ajettua karille Tripolin edustalla. Laivan kapteeni, William Bainbridge, ja muu miehistö otettiin vangeiksi. 16. helmikuuta 1804 luutnantti Stephen Decaturin johtama iskuryhmä onnistui sytyttämään Philadelphian tuleen Tripolin satamassa, mikä esti vihollista käyttämästä laivaa. 14. heinäkuuta kapteeni Richard Somersin komentama USS Intrepid oli tarkoitus räjäyttää Tripolin satamassa, jolloin se olisi tuhonnut siellä olleen vihollislaivaston. Ilmeisesti vihollisen tykkituli tuhosi kuitenkin Intrepidin ennen kuin se ehti suorittaa tehtävänsä. Somers ja hänen miehistönsä kaatuivat.


title: Ensimmäinen barbareskisota

text: Sodan käännekohta oli Dernan taistelu huhti–kesäkuussa 1805. Pienestä merijalkaväen osastosta ja ulkomaisista palkkasotilaista koostuvan joukon hyökkäystä johtivat entinen suurlähettiläs William Eaton ja aliluutnantti Presley O'Bannon. Taistelu ratkaisi sodan Yhdysvaltain hyväksi.


title: Ensimmäinen barbareskisota

text: Yussif Karamanli allekirjoitti rauhansopimuksen 10. kesäkuuta 1805. Tripolin hallussa olleista amerikkalaisista sotavangeista maksettiin lunnaita 60 000 dollaria, mihin suurlähettiläs Eaton ei ollut tyytyväinen. Eatonin mielestä Dernan valtausta olisi pitänyt hyödyntää neuvotteluissa, jotta kaikki amerikkalaiset olisi saatu vapautettua ilman lunnaiden maksamista.


title: Ensimmäinen barbareskisota

text: Merirosvous kuitenkin jatkui vuonna 1807, eikä Yhdysvallat pystynyt vastaamaan provokaatioon Vuoden 1812 sodan vuoksi. Toinen barbareskisota puhkesi 1815.


title: Maaseudun Sivistysliitto

text: Maaseudun Sivistysliitto (MSL) on aikuiskasvatuksen ja kulttuuritoiminnan piirissä toimiva valtakunnallinen vapaan sivistystyön vuonna 1952 perustettu järjestö. Sen tavoitteena on edistää tasa-arvon, ihmisyyden ja maaseutukulttuurin päämäärien toteutumista. Liiton toiminta perustuu alkiolaiseen ja maahenkiseen sivistyskäsitykseen. Liiton jäseninä on 12 eri järjestöä. Liitolla on kolme aluekeskusta: Joensuussa, Saarijärvellä ja Oulussa. MSL:n toiminnanjohtaja on Paula Yliselä ja kulttuuritoimenjohtaja Helka Ketonen. Liiton puheenjohtajana on toiminut 1.1.2016 alkaen yrittäjä Pekka Perttula.


title: Maaseudun Sivistysliitto

text: Maaseudun Sivistysliiton nimen viralliset käännökset: Landsbygdens Bildningsförbund (ruotsi) ja Union for Rural Culture and Education (englanti).


title: Maaseudun Sivistysliitto

text: Maaseudun Sivistysliiton opintokeskus on yksityinen valtakunnallinen aikuisoppilaitos, jonka päätoimipaikka sijaitsee Helsingissä. Opintokeskus ylläpitää maaseudun, kylien, yhteisöllisen ja yhteiskunnallisen toiminnan kehittämistä. Maaseudun Sivistysliitolla on useita EU-osarahoitteisia hankkeita. MSL:n kulttuuripalvelut tuottavat näyttelyitä, monitaiteellisia kulttuuritapahtumia, seminaareja ja kirjoituskilpailuja. Taiteen alalla liitto on edistänyt erityisesti suomalaista nykykansantaidetta eli ITE-taidetta.


title: Maaseudun Sivistysliitto

text: Ympäristösivistys on Maaseudun Sivistysliiton opinto- ja kulttuuritoiminnan yhteinen ohjelma. Se toteutuu mm. maaseudun elinvoimaa lisäävänä ja maaseudun ja kaupunkien yhteistyötä edistävänä toimintana, jonka sisältöihin kuuluu kylien kehittämistä, yhteisöllisen toiminnan valmennusta, lähiruoan puolesta toimimista ja kulttuuri- ja taidetoimintaa.


title: Maaseudun Sivistysliitto

text: Maaseudun Sivistysliitto perusti vuonna 1999 kulttuurikustantamo ja tuotantoyhtiö Maahenki Oy:n ja on sen pääomistaja.


title: Amyntas I

text: Amyntas I () oli antiikin Makedonian kuningas noin 540–498 eaa. Herodotos kertoo että Amyntaksen isä oli Alketas ja että Amyntasta seurasi kuninkaana hänen poikansa Aleksanteri I. Junianus Justinus kertoo että Amyntas oli kuninkaana samaan aikaan kuin Dareios I:n sotaretki Skyyttejä vastaan (noin vuonna 513 eaa.) Dareios määräsi Megabazoksen valtaamaan Traakian. Vallattuaan Traakian Megabazoksen lähettämät lähettiläät vaativat että Amyntas luovuttaisi heille maata ja vettä osittaakseen että hän oli Dareioksen alamainen. Lisäksi Amyntaan piti luovuttaa panttivankeja. Herodotos ja Justinus kertovat kuinka naisiksi pukeutuneet nuorukaiset murhasivat persialaiset lähettiläät heidän juhliessaan. Päästäkseen eroon persialaisista Amyntas lahjoi persialaisen kenraalin Bubareksen ja antoi tälle siskonsa Gygaian vaimoksi. Amyntas kuoli pian sen jälkeen kun persialaiset olivat lähteneet Makedoniasta.


title: Jukka Tammi (pääjohtaja)

text: Jukka Tammi (s. 15. joulukuuta 1941) on toiminut Verohallituksen pääjohtajana 1990–2007. Koulutukseltaan hän on juristi, arvoltaan varatuomari.


title: Jukka Tammi (pääjohtaja)

text: Tammen ura verohallinnossa alkoi Turun lääninverotoimiston verotarkastajana vuonna 1965. Sen jälkeen hän on työskennellyt Lapin lääninverotoimistossa, Verohallituksessa, eduskunnan valtiovarainvaliokunnassa ja valtiovarainministeriön vero-osastolla osastopäällikkönä ja ylijohtajana.


title: Jukka Tammi (pääjohtaja)

text: Tammi jäi eläkkeelle 1. joulukuuta 2007.


title: Jukka Tammi (pääjohtaja)

text: Syksyllä 1996 julkisuudessaan kerrottiin, että turkulaisen Nostokonepalvelu Oy:n epäiltiin kiertäneen suunnitelmallisesti veroja. Verohallituksen pääjohtaja Tammi oli osakkaana yhtiössä ja nostanut siitä osinkoina huomattavia summia. Keskusrikospoliisi aloitti esitutkinnan, jossa yhtiön johtoa epäiltiin verorikoksista ja Tammea sen avustamisesta.


title: Jukka Tammi (pääjohtaja)

text: Syyttäjä Tommi Teuri teki Nostokonepalvelun jutussa syyttämättäjättämispäätöksen – perusteltuaan ensin yksityiskohtaisesti, miksi jutussa hänen mielestään tulisi nostaa syyte verorikoksesta. Päätöksen jälkeen Teuri kertoi julkisesti tulleensa asiassa painostetuksi korkealta taholta. Teuri erotettiin myöhemmin virastaan sillä perusteella, että hänen käsittelyssään olevia juttuja oli päässyt vanhenemaan. Hän palasi Kankaanpään poliisipäälliköksi.


title: Linda Zilliacus

text: Linda Elvira Zilliacus (o.s. Gyllenberg; s. 25. huhtikuuta 1977 Helsinki) on suomalainen näyttelijä. Hänen tunnetuin näyttelijänsuorituksensa on elokuvassa "Pahuus" (), jossa hän näytteli naispääosan. Zilliacus on naimisissa näyttelijä Tobias Zilliacuksen kanssa, ja heillä on kolme lasta.


title: Juokslahti

text: Juokslahti on kylä Jämsän kaupungissa, noin 15 kilometriä keskustasta koilliseen. Alueella sijaitsee muun muassa kylän koulu sekä Hunajatalo. Kylällä on sijainnut kioski, mutta se lakkautettiin vähäisten asiakasmäärien takia. Kylässä oli myös baari nimeltä Jämsän-Äijän Maja, mutta se tuhoutui tulipalossa vuonna 2004 ja purettiin. Jyväskylän suurajot ajetaan lähellä kylää.


title: Volgan tataarit

text: Volgan tataarit ovat turkkilainen kansa jotka asuvat Euroopan-Venäjän keski- ja itäosissa. Nykyään termillä "tataarit" viitataan usein pelkästään Volgan tataareihin. Muita tataariryhmiä ovat mm. Krimin tataarit, Kaukasuksen tataarit ja Siperian tataarit. Myös Suomessa asuu mišääritataareista polveutuva tataarivähemmistö.


title: Volgan tataarit

text: Suurin Volgan tataarien ryhmä on Kazanin ("Qazan") tataarit. Kazanin tataareista suuri osa asuu Tatarstanin tasavallassa Venäjällä.


title: Volgan tataarit

text: 1000-luvulta 1500-luvulle suurin osa turkinsukuisista heimoista asui nykyisten Venäjän ja Kazakstanin alueella. Nykyisen Tatarstanin alueella asui Volgan bolgaareja, jotka asettuivat asumaan Volgan seudulle 8. vuosisadalla ja kääntyivät Islamiin vuoden 922 jälkeen Ahmad ibn Fadlanin harjoittaman lähetystyön aikana. Myöhemmin bolgaarit sekoittuvat skyytteihin ja suomalais-ugrilaisia kieliä puhuviin kansoihin. Mongolien valloitusretkien aikana bolgaarit lyötiin ja heidän vanhat asuinalueensa liitettiin Kultaisen Ordan valtakuntaan. Hiljalleen Kultaisen Ordan mongolivalloittajat sulautuivat alkuperäisväestöön ja kääntyivät Islamiin. Kun valtakunta alkoi rapistua 1400-luvulla, Volgan alue päätyi Kazanin ja Astrahanin kaanikuntien hallintaan. 1500-luvlla Venäjän imperiumi liitti alueet itseensä.


title: Volgan tataarit

text: Vuonna 1910 tataareja oli Kazanin kuvernementissä noin puoli miljoonaa. Tatarstanissa tataareista asui noin 400 000, Samarassa ja Simbirskissä 100 000 ja joitain kymmenen tuhansia lähistön suurissa kaupungeissa. Noin 15 000 oli muuttoliikkeen mukana asettunut Rjazaniin. 1500- ja 1600-luvuilla tataareja oli myös muuttanut Liettuaan ja Puolaan (Płockin alueelle).


title: Volgan tataarit

text: Vuonna 1920 perustettiin Tataarien autonominen sosialistinen neuvostotasavalta, 1990 perustettiin lyhytikäinen neuvostotasavalta. Vuonna 1992 perustettiin Venäjän federaatioon kuuluva Tatarstanin tasavalta.


title: Volgan tataarit

text: Kazanin tataarit puhuvat turkin sukuista kieltä, johon on sekoittunut sanastoa venäjästä ja arabiasta. Tataarit eivät ole etnisesti kovin yhdenmukaisia, vaan Euroopan tataareista osa on suomalais-ugrilaisia, osa slaaveja ja Siperian tataarit taas muistuttavat ulkonäöltään mongolideja. Suurin osa Kazanin tataareista on sunnimuslimeja, mutta pieni osa tunnustaa ortodoksista uskoa.


title: Volgan tataarit

text: Astrahanin tataarit ovat ryhmä joka polveutuu Astrahanin kaanikunnan väestöstä. Astrahanin tataareja on noin 70 000 ja suurin osa heistä asuu Astrahanin alueella. Vuoden 2000 väestönlaskennassa suurin osa Astrahanin tataareista piti itseään "tavallisina" tataareina ja vain pieni osa erillisenä ryhmänään.


title: Volgan tataarit

text: Kasimovin tataarit asuvat Rjazanin alueella sijaitsevassa Kasimovin kaupungissa ja sen ympäristössä. Alueella on arviolta 1 000 tataaria. Myöhäiskeskiajalla siellä sijaitsi tataarien hallitsema Qasimin kaanikunta.


title: Volgan tataarit

text: Misääritataarit ovat Volgan tataarien ryhmä, jonka alkuperä saattaa olla suomalais-ugrilaisissa kansoissa. Misäärit puhuvat tataarin läntistä murretta. Misäärien synnyinseudut ovat lähinnä Nižni Novgorodin, Rjazanin ja Penzan alueilla, mutta myöhemmin heitä on muuttanut myös Tatarstanin itä- ja eteläosiin sekä Baškortostaniin.


title: Volgan tataarit

text: Suomessa on asunut tataariperheitä jo 1800-luvun alkupuolelta asti. Heistä ensimmäiset muuttivat Suomeen kauppiaiksi pian Suomen sodan jälkeen Venäjältä. Helsingin tataarit perustivat Suomen ensimmäisen Islam-yhdistyksen 1830 ja seurakunnan 1925. Nykyisin Suomessa on 700–900 tataaria, joilla on moskeija Helsingin lisäksi Järvenpäässä, Tampereella, Turussa ja Kotkassa. He ovat pysyneet erillään myöhemmin Suomeen saapuneista muslimeista, eikä seurakuntiinkaan oteta jäseniksi muita kieliä puhuvia.


title: Jamina

text: Jamina on suomalainen pornonäyttelijä. Jaminan ensiesiintyminen oli vuonna 2001 elokuvassa "Jamina & Friends". Pornouransa lisäksi Jamina on esiintynyt eroottisena tanssijana ja esittänyt Sipe Santapukin säveltämää "Sillä mielellä" -musiikkikappaletta.


title: Evijärven kirkko

text:
Evijärven kirkko on puurakenteinen ristikirkko, joka valmistui yhdessä kellotapulin kanssa vuonna 1759 Antti Hakolan rakentamana. Kirkko on jyrkkäkattoinen, ja sen keskellä on korkea, hoikka torni.
Vuonna 1754 evijärveläiset päättivät kirkonkokouksessaan rakentaa oman kirkon. Silloinen kuningas ei kuitenkaan useista evijärveläisten hakemuksista huolimatta antanut lupaa kirkon rakentamiselle.


title: Evijärven kirkko

text: Myös paikasta, mille kirkko tultaisiin rakentamaan käytiin kiistaa. Toiset halusivat kirkon rakennettavan Haapajärven kylälle Lassilanmäelle, sillä silloin nykyisin Kortesjärveen kuuluva Purmojärven kylä kuului vielä Evijärveen, ja näin myös sieltä olisi ollut siedettävä matka kirkkoon. Myös Kniivilänmäellä, Puntosniemellä ja Antinniemellä oli kannatusta kirkonrakennuspaikkoina.


title: Evijärven kirkko

text: Kirkon rakentaminen nykyiselle paikalleen aloitettiin vuonna 1758 ilman kuninkaan lupaa, jota ei vielä ollut saatu. Rakennustyöt tehtiin talkoovoimin härmäläisen Antti Hakolan suunnitelmien pohjalta hänen johdollaan, ja rakennustarpeet saatiin noin 60 talon lahjoituksena. Syksyllä 1758 kirkko saatiin sellaiseen kuntoon, että siellä voitiin jo pitää jumalanpalveluksia. Myös kellotapulin kivijalka tehtiin vielä samana syksynä. Kirkko ja tapuli saatiin lopullisesti valmiiksi vuonna 1759, ja siitä tuli jyrkkäkattoinen ristikirkko, jossa oli korkea hoikka torni.


title: Evijärven kirkko

text: Neljäs päivä joulukuuta vuonna 1760 saatiin lopulta kuningas Adolf Fredrikiltä lupa Evijärven kappeliseurakunnan perustamiselle, sillä kirkkokin oli jo valmiiksi rakennettu. Tämän vuoksi Evijärven kirkko vihittiin käyttöönsä vasta heinäkuun 26. päivä vuonna 1761, ja vihkimisen suoritti emäseurakunnan kirkkoherra Gabriel Aspegren Pietarsaaresta. Nimeksi tuli Elisabethin kirkko, ensimmäisen kirkkomaahan haudatun vainajan mukaan.


title: Evijärven kirkko

text: Nykyisen muotonsa kirkko sai runsas sata vuotta myöhemmin, kun Heikki Jaakonpoika Kuorikoski nuorempi Kaustiselta sai tehtäväkseen ensin tapulin uusimisen vuonna 1872, ja sitten kirkon korjaamisen ja laajentamisen vuonna 1887. Tapuli laudoitettiin uudelleen, ja entinen tapuli jäi kokonaan uuden tapulin sisään. Kirkon remontin yhteydessä uusittiin kivijalka, lattiat, penkit, ovet, ikkunat ja alttari. Lisäksi länsilehteri muutettiin pyörökaariseksi ja rakennettiin uusi tilava sakaristo. Kirkosta tuli keskisesti korostettu ristikirkko, jonka matalien satulakattojen yläpuolella kohoaa neliskulmaisen jalustan varassa lyhyttorni. Kirkko edustaa tyyliltään lähinnä jälkiklassismia.


title: Evijärven kirkko

text: Kirkon 200-vuotisjuhlia varten sitä kunnostettiin vuosina 1959–1960. Uudistus- ja entisöintitöitä valvoi ja suunnitteli konservaattori Thorvald Lindgvist. Kirkkoon rakennettiin myös uudet penkit sotakorvauslaivoihin varatusta ylijäämähongasta taivassalolaisen puuseppä Unto Vestisen johdolla.


title: Evijärven kirkko

text: Kirkkoon asennettiin sähkölämmitys vuonna 1983, ja lisää kirkkoa saneerattiin vuonna 1992. Silloin katot, seinät ja lattiat maalattiin, ja urkuparven alle rakennettiin inva-WC, morsiushuone sekä lastenhoitohuone. Lisäksi sakastia muutettiin lisäämällä kaappitilaa, sekä hankittiin uudet 18-äänikertaiset urut Tanskasta Bruno Christensen & Sønner -urkurakentamolta. Myös alttari irrotettiin nykytyylin mukaan seinästä. Näiden uudistusten jälkeen kirkossa on 450 istumapaikkaa.


title: Evijärven kirkko

text:
Viimeisimmät kunnostukset on tehty vuonna 2006–2007, jolloin kirkko ja tapuli maalattiin ulkoa uudelleen. Lisäksi kirkkotarhaa ja sankarihautausmaata kunnostettiin.
Sisustuksensa Evijärven kirkko on saanut vähitellen, pääasiassa lahjoituksina. Ensimmäinen alttaritaulu saatiin lahjoituksena Pietarsaaren kappalaiselta J. Ekmanilta vuonna 1760. Taulu esitti ehtoollisen asettamista, ja evijärveläiset lahjoittivat sen myöhemmin Pohjanmaan museolle Vaasaan. Saarnastuoli on veistetty vuonna 1789, ja vääpeli Johan Alm maalasi sen vuonna 1791. Saarnastuolin entisöi vuonna 1959 F. Hermansson.


title: Evijärven kirkko

text: Kirkkoon tehdyistä veistoksista merkittävin on evijärveläisen, Pitti-Pojan nimelläkin tunnetun, Erkki Lahden 1800-luvun alkupuolella veistämä alttarikrusifiksi, ”Jeesus ristillä”. Tämä veistos on Evijärven kirkon alttarikrusifiksina edelleenkin.


title: Evijärven kirkko

text: Ensimmäiset urut kirkkoon saatiin vuonna 1949.


title: Evijärven kirkko

text: Evijärven kirkon läheisyyteen on haudattu 116 sankarivainajaa, ja heille rajattu oma sankarihautausmaansa kirkon pihasta. Muistomerkkinä heillä on iso luonnonkivi joka on nostettu pystyasentoon. Sankarihautausmaan muistomerkkeineen on suunnitellut Tapani Lemminkäinen. Lisäksi kirkon ja kellotapulin välissä on vapaussoturien muistomerkki, jonka läheisyyteen on haudattu 5 kaatunutta vapaussoturia.


title: Evijärven kirkko

text: Kirkkotarhan oikeassa takakulmassa sijaitsee 1800-luvulla nälkään kuolleiden muistomerkki, joka on Aleksanteri Kultalahden suunnittelema. Muistomerkkinä toimii vanha myllynkivi.


title: Evijärven kirkko

text: Vuosina 2005–2006 kirkkotarhaa kunnostettiin kaatamalla osa puista pois, ja kylvämällä uusi nurmikko. Nyt kirkkotarhassa onkin tasainen nurmikko koko alueella.


title: Evijärven kirkko

text: Evijärven kirkon kirkkolaivan, Andreaksen, on lahjoittanut merimies Antti Ågren. Laivan iästä ei ole tarkkaa tietoa, mutta sen runko on 1600-luvun lopun tai 1700-luvun mallinen. Laivan mastot ovat peräisin 1800-luvun lopulta. Andreas on kiinnitetty kirkon kattoon punaiseen Andreaan ristiin, ja sen perässä on punavalkoinen vinoristilippu.


title: Evijärven kirkko

text: Evijärven ensimmäinen kirkonkello saatiin 2. lokakuuta 1759. Se oli pieni kello, joka painoi noin 240 kiloa. Pian tämän jälkeen ryhdyttiin hankkimaan toista isompaa kelloa, ja se saatiin vuonna 1763. Kello painoi 485 kiloa. Myöhemmin isoa kelloa on jouduttu kunnostamaan useampaan kertaan, ja se on kerran jouduttu jopa valamaan uudelleen halkeamisen seurauksena.


title: Free (Stonen albumi)

text: Free on keravalaisen metalliyhtye Stonen livelevy, joka julkaistiin vuonna 1992. Levyn tuottivat Mikko Karmila ja Stone.


title: Free (Stonen albumi)

text: Kaikki kappaleet nauhoitettiin elo–syyskuussa 1992 Tavastialla, Lepakossa ja Rock-kinossa.


title: Selkärankareuma

text: Selkärankareuma ("Spondylarthritis ancylopoetica", "Bechterewin tauti") on lähes yhtä yleinen kuin nivelreuma. Se etenee yleensä vähitellen selvästi tunnistettavaksi selkärankareumaksi – usein diagnoosiin päästään vasta vuosien oireilun jälkeen. 20–30 vuotta on tavallisin sairastumisikä, ja sairaus on miehillä 2–3 kertaa tavallisempi kuin naisilla. Niveltulehdusta esiintyy erityisesti selkärangan mutta myös etenkin alaraajojen nivelissä. Aluksi esiintyy selän jäykkyyttä aamuisin, joka helpottuu liikkumisen myötä. Sairaus etenee hitaasti, ja ajan mittaan selkä saattaa jäykistyä.


title: Selkärankareuma

text: Suomessa röntgenmuutosten perusteella esiintyvyys aikuisväestössä on 1 %. Selkärankareuma alkaa nuorella iällä ja voi johtaa työ- ja toimintakyvyn huomattavaan heikkenemiseen, ja näin sairaudella on merkittäviä kansantaloudellisia vaikutuksia.


title: Selkärankareuma

text: Tautia voidaan alkuvaiheessa epäillä oireiden perusteella, mutta se voidaan varmistaa ristiluun ja lantion luiden liitoskohtaan myöhemmin ilmaantuvien tyypillisten muutosten perusteella. Noin neljännes potilaista sairastaa joskus silmän värikalvontulehduksen.


title: Selkärankareuma

text: Selkärankareuman diagnostinen viive eli se aika, joka kuluu oireiden alkamisesta diagnoosin varmistumiseen, on ollut jopa 5–11 vuotta. Nopeasti rauhoittuva tauti vaurioittaa niveliä vähemmän kuin pitkään aktiivisena jatkuva sairaus. Varhaisella diagnoosilla pyritään potilaan mahdollisimman täsmälliseen taudin hoitoon ja näin parantamaan potilaan ennustetta.


title: Selkärankareuma

text: Melkein kaikilta selkärankareumaan sairastuneilta löytyy verestä perinnöllinen HLA-B27 antigeeni, joka on ilmeinen riskitekijä. Kuitenkin vain 2–5 % kaikista HLA-B27-positiivisista ihmisistä sairastuu. On mahdollista, että selkärankareuman varsinainen käynnistävä tekijä on bakteeri-infektio. Erityisesti eräät virtsa- ja sukupuolielinten sekä suoliston infektiot altistavat reaktiiviselle artriitille, joka melko usein edeltää selkärankareumaa.


title: Selkärankareuma

text: Selkärankareuman hoidon kulmakiviä ovat kivun lievityksestä, selkärangan liikkuvuudesta ja ryhdin säilyttämisestä huolehtiminen. Selkärankareuman lääkehoito oli pitkään lähes kokonaan tulehduskipulääkkeiden varassa. Nivelreuman hoidossa käytetyillä antireumaattisilla lääkkeillä on selkärankareumassa melko heikko teho. Sulfasalatsiinista on näyttöä taudin lievittämisessä etenkin raajanivelten tulehdusten osalta. Metotreksaatin tehosta näyttö on niukka. Koska hoitovaihtoehdot ovat selkärankareumassa olleet rajoitetut, biologiset reumalääkkeet ovat tuoneet merkittävän lisän selkärankareuman hoidossa sen vaikeammissa muodoissa.


title: Selkärankareuma

text: Lääkehoidolla ja muulla hoidolla pyritään kipujen lievittämiseen, selän jäykistymisen estämiseen ja taudin etenemisen hidastamiseen. Biologisia reumalääkkeitä on alettu käyttää vaikean aktiivisen selkärankareuman hoidossa.


title: Vilma Espín

text: Vilma Espín Guillois (7. huhtikuuta 1930 – 18. kesäkuuta 2007) oli tunnettu kuubalainen naisasianainen, vallankumouksellinen ja Kuuban presidentin Raúl Castron vaimo vuodesta 1959. Hän perusti Kuuban naisten liiton vuonna 1960 ja toimi sen puheenjohtajana kuolemaansa saakka.


title: Vilma Espín

text: Vilma Espín syntyi Santiago de Cubassa varakkaaseen perheeseen. Hänen isänsä toimi lakimiehenä Bacardi-yhtiössä. Espín oli ensimmäisiä naisia Kuubassa, joka kouluttautui insinööriksi. Hän jatko-opiskeli vuonna 1955 Yhdysvalloissa MIT:ssä.


title: Vilma Espín

text: Palattuaan Kuubaan 1956 Vilma Espín tutustui Frank Paísiin, joka johti Fulgencio Batistan hallitusta vastustavaa liikettä "llanolla" (’tasangoilla’, eli kaupungeissa). Espín auttoi järjestämään aseellisia välikohtauksia samaan aikaan, kun Fidel Castron johtamat 26. heinäkuuta -liikkeen sissit tekivät maihinnousun "Granmalla". Espín liittyi pian Sierra Maestran kapinallisiin ja tutustui Raúl Castroon, jonka rinnalla hän taisteli käyttäen sissinimeä "Deborah". Hän toimi myös sissien tulkkina kansainväliselle lehdistölle, sillä hän puhui englantia sujuvasti.


title: Vilma Espín

text: Toukokuussa 1959, neljä kuukautta vallankumouksen voiton jälkeen, Vilma Espín meni naimisiin Raúl Castron kanssa Havannassa. Vuonna 1965 hänet nimitettiin Kuuban kommunistisen puolueen keskuskomitean jäseneksi. Häntä pidettiin vuosia Kuuban epävirallisena "ensimmäisenä naisena", koska Fidel Castro oli eronnut ja koska hänen roolinsa vallankumouksessa ja naisasialiikkeessä myös Kuuban rajojen ulkopuolella oli niin näkyvä ja pitkäkestoinen. Méxicossa kansainvälisen naisten vuoden konferenssissa 1975 Espín totesi: "Naiset ovat osa kansaa, ja ellemme politisoidu, emme voi muuttaa mitään."


title: Ontamojärvi

text: Ontamojärvi on järvi Pudasjärven kaupungissa. Se sijaitsee noin kymmenen kilometrin päästä kaupungin keskustasta lounaaseen Taipaleenlammen ja Kaakkurijärvien välissä. Sen länsipuolella on Risusuo.


title: Riina Katajavuori

text: Riina Maaria Ulriikka Katajavuori (o.s. "Marttila", s. 1. joulukuuta 1968 Helsinki) on suomalainen runoilija ja kirjailija.


title: Riina Katajavuori

text: Katajavuori valmistui ylioppilaaksi vuonna 1987. Hän opiskeli kirjoittamista Oriveden Opistossa vuosina 1987–1988 ja kirjallisuutta Helsingin yliopistossa sekä Edinburghin yliopistossa (1991–1992). Katajavuori valmistui filosofian maisteriksi Helsingin yliopistosta vuonna 1995.


title: Riina Katajavuori

text: Vuosina 1988–1998 Katajavuori työskenteli elokuva-arvostelijana Yleisradion Teksti-TV:ssä. Hän on ollut myös kolumnisti muun muassa lehdissä "Martat" (2006–2007), "Lapsen maailma" (2006–) ja "Kaksplus" (2008–2009). Lisäksi hän on kirjoittanut myös proosaa ja tekstejä muun muassa "Parnassoon" ja "Imageen".


title: Riina Katajavuori

text: Katajavuoren runoja on käännetty yli 20 kielelle. Vuonna 1992 ilmestyi Katavuoren esikoisrunokokoelma "Varkaan kirja". Katajavuoren runoteos "Koko tarina" oli Einari Vuorela -palkintoehdokkaana vuonna 2005 ja "Lahjat"-romaani Runeberg-palkinto -ehdokkaana vuonna 2004. Tanssiva karhu -runopalkinnon saajaksi hän on ollut ehdolla kahdesti, vuosina 1999 ja 2002. Vuonna 1995 hän sai Suuren Suomalaisen Kirjakerhon kunniamaininnan ja vuonna 1995 Tanssiva karhu -palkinnon kunniamaininnan. Vuonna 1994 hän sai Kansan Sivistysrahaston Katri Vala -stipendin.


title: Riina Katajavuori

text: Katajavuori oli Nuoren Voiman Liiton hallituksen jäsen vuosina 1992–1997, varapuheenjohtaja 1993–1994 ja puheenjohtaja 1994–1995. Vuosina 1996–1998 hän oli Suomen Kirjailijaliiton johtokunnan jäsen ja 2006–2008 liiton kirjailijalautakunnan jäsen. Hän on ollut keskeinen hahmo myös Elävien Runoilijoiden Klubin toiminnassa.


title: Riina Katajavuori

text: Riina Katajavuoren vanhemmat ovat toimittaja Juhani Marttila ja kirjailija Satu Koskimies. Hänellä on kaksi lasta. Katajavuoren isoäiti oli kanteletaitelija Ulla Katajavuori ja isoisä viulutaiteilija Eero Koskimies.


title: Spirit – villi ja vapaa

text: Spirit – villi ja vapaa on vuonna 2002 valmistunut piirroselokuva. Sen ovat ohjanneet Kelly Asbury ja Lorna Cook ja musiikit on säveltänyt Hans Zimmer ja englanninkielisessä versiossa laulanut Bryan Adams.


title: Spirit – villi ja vapaa

text: Tarinan päähenkilö, tai päähahmo, on 1800-luvun Amerikan villissä lännessä varttunut uljas mustangiori Spirit, joka jo nuorena kasvaa laumansa vastuuntuntoiseksi johtajaksi. Kun uteliaisuus ajaa Spiritin ihmisten pariin, armeijan eversti vangitsee sen ja yrittää taltuttaa orin väkivalloin ratsuväen palvelukseen. Samainen armeija on vanginnut myös intiaaninuorukaisen nimeltä Pikku Puro. Hevonen ja intiaanipoika ystävystyvät ja onnistuvat yhdessä pakenemaan vapauteen. Intiaanien reservaatissa Spirit kohtaa myöhemmin myös sydämensä valitun, Sade-tamman. Hetken aikaa Spirit elää intiaanien parissa, kunnes Pikku Puro ymmärtää, ettei Spiritiä voi koskaan kesyttää. Juuri, kun Spirit ja Sade ovat saaneet vapautensa, intiaanikylään hyökkäävät saman armeijan joukot joiden parissa Spirit oli vankina. Pikku Puro ja Sade hyökkäävät everstin kimppuun, mutta tämä ampuu Sadetta ja tamma putoaa virtaavaan koskeen. Spirit syöksyy Sateen perään ja onnistuu pelastamaan tämän. Sade ei kuitenkaan pysty liikkumaan luodin takia ja Spirit jää tamman vierelle peläten tämän kuolevan. Spirit saadaan uudestaan kiinni ja viedään rautatietyömaalle. Pikku Puro onnistuu vapauttamaan Spiritin ja seuraa hurja ajojahti läpi aavikon. Lopulta eversti luopuu jahdista ja jopa estää kersanttia ampumasta Spiritin. Pikku Puro vie Spiritin parantuneen Sateen luokse ja yhdessä hevoset pääsevät palaamaan Spiritin kotiin sen oman lauman luo.


title: Hjalmar Tallqvist

text: Axel Henrik Hjalmar Tallqvist (21. helmikuuta 1870 Hollola – 6. marraskuuta 1958 Helsinki) oli suomalainen matemaatikko ja fyysikko. Tallqvist oli Helsingin yliopiston mekaniikan dosentti ja myöhemmin myös fysiikan professori, matemaattis-luonnontieteellisen tiedekunnan varadekaani, merentutkimuslaitoksen tarkastaja sekä toimi eri yrityksissä. Hänet tunnetaan myös Gunnar Nordströmin opettajana.


title: Hjalmar Tallqvist

text: Tallqvist syntyi Hollolassa. Hänen vanhempansa olivat yli-insinööri Hendrik Teodor Tallqvist ja Emilia Charlotta Palander. Hänen nuorempi veljensä oli lääkäri ja professori Theodor Tallqvist. Hjalmar Tallqvist valmistui ylioppilaaksi vuonna 1886 Helsingin ruotsinkielisestä reaalilyseosta. Filosofian kandidaatti hänestä tuli vuonna 1889 ja vuotta myöhemmin hän väitteli filosofian tohtoriksi väitöstyöllänsä "Bestimmung einiger Minimalflächen deren Begrenzung gegeben ist". Vuosien 1890 ja 1891 välisenä aikana hän suoritti opintomatkan Zürichiin ja myös Wieniin.


title: Hjalmar Tallqvist

text: Hjalmar Tallqvist oli fyysikkona suuntautunut erityisesti matemaattiseen fysiikkaan. Matematiikan professori Edvard Neovius oli suunnannut hänen mielenkiintonsa minimipintoihin, joita Tallqvistin väitöskirjassa käsitellään. Ensimmäisen niitä koskevan tutkimuksensa hän julkaisi jo 18-vuotiaana. Tallqvistille tarjottiin Zürichistä matematiikan professuuria, josta hän kumminkin kieltäytyi vedoten isänmaallisiin syihin.


title: Hjalmar Tallqvist

text: Väitöstyön valmistumisen jälkeisenä vuonna hän sai mekaniikan nuoremman opettajan viran Polyteknillisesta instituutista. 1898–1907 hän oli vanhempi mekaniikan opettaja. Helsingin yliopiston mekaniikan dosentin viran hän sai samana vuonna kuin nuoremman mekaniikan opettajan viran Polyteknillisestä instituutista. Helsingin yliopistossa hän työskenteli myös kokeellisen ja matemaattisen fysiikan dosenttina, fysiikan professorina (1907–1938), matemaattis-luonnontieteellisen tiedekunnan varadekaanina.


title: Hjalmar Tallqvist

text: Tallqvist tunnettiin tuotteliaana kirjoittajana, jonka tuotanto käsittää noin 15 000 painosivua. Suomen Tiedeseura joutuikin hänen takiaan säätämään "Lex Tallqvistin", jonka mukaan yksittäinen Tiedeseuran jäsen sai yhden vuoden aikana julkaista enintään 10% seuran koko julkaisuvolyymistä.


title: Hjalmar Tallqvist

text: Tallqvist meni naimisiin ensimmäisen kerran laulajatar Elin Fohströmin kanssa vuonna 1897. Fohström kuoli vuonna 1949, ja Tallqvist meni seuraavana vuonna uusiin naimisiin aiemman vaimonsa kasvattisisaren Evelina Fohströmin (o.s. Wilkman) kanssa. Tallqvist sai ensimmäisestä avioliitostaan kolme tytärtä: Edit Evelina, Inger Anima ja Anita Henriette.


title: Hjalmar Tallqvist

text: Tallqvist toimi Suomen forsiitti-dynamiitti Oy:n johtokunnan puheenjohtajana sekä vakuutusyhtiö Fenniassa, jälleenvakuutusyhtiö Normanissa ja tapaturmavakuutusyhtiö Patriassa.


title: Matt Hemingway

text: Matt Hemingway (s. 24. lokakuuta 1972 San Pedro, Kalifornia) on yhdysvaltalainen korkeushyppääjä.


title: Matt Hemingway

text: Hemingway oli neljäs Yhdysvaltain olympiakarsinnoissa 1996. Hän piti taukoa yleisurheilusta vuodet 1998 ja 1999, mutta vuonna 2000 hän voitti maansa sisäratojen mestaruuden. 2002 hän hyppäsi GP-finaalissa seitsemänneksi tuloksella 225. Seuraavana vuonna hän sijoittui Pariisin MM-kisoissa kahdenneksitoista ja kauden lopussa kahdeksanneksi. Vuonna 2004 Hemingway voitti Ateenan olympialaisissa olympiahopeaa tuloksella 234. Kauden lopussa hän oli kuudes. Hän hyppäsi seuraavana vuonna Helsingin MM-kisoissa yhdenneksitoista.


title: Nenäontelo

text: Nenäontelo () on parillinen sokkeloinen käytävä, joka ulottuu ulkonenästä nenänieluun. Edessä nenäontelo rajoittuu nenäontelon eteiseen, ylhäällä seulaluuhun, ja takana koana-aukkoihin. Sivuseinissä sijaitsevat parilliset ala-, keski- sekä yläkuorikot, jotka muodostavat väleihinsä ilmakäytäviä (ala-, keski- sekä yläkäytävät). Keskilinjassa nenän puolet erottaa toisistaan nenän väliseinä (), jonka etuosa on rustorakenteinen, takaosa luurakenteinen. Alhaalla nenäonteloa rajaa kova suulaki.


title: Nenäontelo

text: Kaikista nenän sivuonteloista on yhteys nenäonteloon. Poskiontelon ja otsaontelon tiehyet laskevat keskikäytässä sijaitsevaan hiatus semiluminaris nimiseen poukamaan. Seulalokeroiden tiehyet laskevat joko keski- tai yläkäytävään. Kitaontelon tiehyt laskee nenäontelon takaosaan. Kyynelkanava laskee alakäytävään.


title: Nenäontelo

text: Pintarakenteensa puolesta nenäontelo jaetaan regio vestibularikseen, respiratoriaan sekä olfactoriaan. Vestibularis joka sijaitsee uloimpana on ihoa karvoineen ja talirauhasineen. Regio respiratorian pintasolukkona on värekarvallinen lieriöepiteeli. Regio olfactoria, joka käsittää n. 5 cm² nenäontelon katosta, on hajuepiteeliä.


title: Gian Maria Volonté

text: Gian Maria Volonté (9. huhtikuuta 1933 Milano, Italia – 6. joulukuuta 1994 Flórina, Kreikka) oli italialainen näyttelijä.


title: Gian Maria Volonté

text: Volonté sai 1987 Hopeisen karhun roolistaan Aldo Morona elokuvassa "Il caso Moro". Hän on näytellyt muun muassa Jean-Pierre Melvillen uran ”häikäisevän hallitussa summauksessa”, ranskalaisessa rikoselokuvassa "Punainen ympyrä", ja Sergio Leonen spagettiwesterneissä, kuten "Kourallinen dollareita", jossa hän on yksi ”karismaattisen konnakolmikon” muodostamasta rikollisryhmästä.


title: Aamu Korhonen

text: Aamu Korhonen (es. Henna Tanskanen) on kuvitteellinen hahmo saippuasarjassa "Salatut elämät". Aamu oli mukana sarjassa vuosina 2001–2004. Aamu on päähenkilö myös Katri Mannisen kirjassa "Aamun uudet kuviot" (2001). Hän esiintyy myös kirjoissa "Teemun tarina" (2002), "Aamu, Inka ja ihana Ilari" (2003) sekä "Ken ja isosiskon viimeinen kesä" (2003).